	הנתבעים התנגדו לשלם את התמורה בגין העבודות והעלו טענות בדבר טיב העבודות אי השלמה של העבודות וכן כי הם הגיעו להסדר פשרה באמצעות צד ג' שלא שולם מלוא סכום הפשרה. 

התובע דחה את טענות התובעת וטען כי מעולם לא הסכים לפשרה כזו או אחרת כפי שטענו הנתבעים. התובע אף טען כי הגורם שהיה אמור לפשר בין הצדדים רקם עם הנתבעים קנוניה אך הוא לא קיבל מעולם את סכום הפשרה. 

במסגרת פסק הדין בית המשפט דן בעדות הנתבעים שלא ידעו לתת בחקירתם הנגדית הסברים לסתירות שהתגלו בעדותם כאשר מסרו גרסאות סותרות ומשתנות. בית המשפט הדגיש כי עדויותיהם היו רוויות סתירות מהותיות וממשיות ועובדה זו הביאה לדחיית גרסתם והכרעה לחובתם. 
"מצאתי סתירות של ממש הפוגמות  במהימנותם. עאהד העיד כי הוסכם שהתשלום שיועבר אליו יהיה במזומן ולא בשיקים, ומשלא כיבדו המזמינים סיכום זה, הוא הודיע על ביטול ההסכם. מחמוד נשאל בחקירה נגדית בקשר להסכם הפשרה והלה העיד כי "הוסכם שהוא מחזיר לנו את השיקים ואנו משלמים לו 98,000 ₪למחרת והוא מחזיר לנו את השטרות. למחרת חזרנו לרחאל בנוכחות עומרי, אבא של השותף שלי, השותף שלי, סייף והבן של רחאל והוא קיבל את הכסף ואת השיקים והוא מסר שהוא מסר לו את הכסף מזומן. היה הסכם והוא מבטל את התביעה" (הדגשה הוספה - ש.נ.). ברם, מחמוד לא ידע לתת הסבר כיצד גרסה מאוחרת זו מתיישבת עם גרסתו הקודמת, ולפיה הסדר הפשרה היה לאחר הבקשה לביטול צווי העיקול הזמניים והדיון בה (ראו מלוא עדות מחמוד בעמ' 38 לפרט' ש' 14-35). חרף סתירה זו, המשיך מחמוד לדבוק בגרסה כי הסדר הפשרה היה אחרי ביטול צווי העיקול (ראו עדות מחמוד בעמ' 39 לפרט' ש' 1-26). מחמוד העיד בפניי כי הכסף נמסר בפגישה השנייה וכי  חאלד מסר את הכסף והשיקים לרחאל (עדות מחמוד בעמ' 41 לפרט' ש' 24-36), ורחאל בתורו מסר אותם לעאהד, וכי זה האחרון ספר את הכסף בעצמו והבטיח כי הוא ישיב לידיהם את שלושת השיקים שנותרו בידי צדדי ג'.
79.        אלא, שלפתע חלה תפנית בגרסת ההגנה והמזמינים העלו גרסה חדשה במעמד החקירה הנגדית ולפיה: "מי שקיבל את הציקים זה רחאל כי הוא העביר לו כסף במזומן ... אחרי שמסרנו את הכסף הוא החזיר לנו את השיקים", וזו הסיבה שבגללה הם לא החתימו את הקבלן על אישור המתעד את דבר קבלת הכספים, על מנת לבטל את התביעה שהייתה תלויה ועומדת באותה עת (ראו עדות מחמוד בעמ' 41-43 לפרט').
 80.        רביעית- סתירה מהותית נוספת מצאתי בעדויות ההגנה הנוגעת לשאלה, האם הועבר מלוא הכסף במזומן ומה חלקו של רחאל בסיפור של תשלום התמורה לעאהד. מהעדויות עלה לראשונה כי לרחאל היה תפקיד נוסף ולפיו הוא פעל להחלפת השיקים, שעל פי הנטען, מסרו המזמינים לרחאל, על מנת להעבירם לעאהד ולהביא לסילוק יתרת התמורה החוזית. לגרסה זו, ולפיה רחאל החליף עבור המזמינים את סכום השיקים ע"ס 57 אלף ₪, בכסף מזומן, לא נמצא כל עיגון קודם לשלב דיון ההוכחות שבתיק (ראו בהרחבה עדות מחמוד בעמ' 44 לפרט').
 81.        עינינו הרואות, עדויות המזמינים היו רוויות סתירות מהותיות וממשיות  ואלו מצויות לא רק ביחס לדבר קיומה של הפגישה שבה הושג הסכם הפשרה ומועדה, אלא גם ביחס למנגנון התשלום הנטען, כאשר עלה מהעדויות כי רחאל שימש עבור המזמינים כמלווה של סכום כסף בגובה השיקים, כשלא היה בידם כיסוי מזומנים (בעניין זה ראו גם עדותו של ח'אלד בעמ' 46 לפרט' לעומת האמור בעדותו בעמ' 54 לפרט', שם הוא מציין כי רחאל החליף את השיקים במזומן)."
בית המשפט דחה את טענות הנתבעים וקבע כי התובע זכאי לתשלום עבור מרבית העבודות שבוצעו על ידו וכן לתשלום בגין עבודות נוספות שלא נכללו במסגרת ההסכם בסך של 137,500 ש,"ח וכן לתשלום שכ"ט עו"ד ומע"מ בסך של 17,000 ₪. 

לפסק הדין המלא :
 
בית משפט השלום בעפולה

פתח דבר  
 
1.         לפניי תביעה ותביעה שכנגד שעניינן אחד  - הסכם לביצוע עבודות שיפוץ במסעדת בורגרים בבנימינה. מסעדה זו, היא אחת מיני רבות של רשת 'בורגרים', שהופעלה על פי הסכם זיכיון של  הנתבעים 1-3 עם חברת 'ל.נ.ה. בורגרים בע"מ'. הצדדים התקשרו ביניהם ב"הסכם - עבודות שיפוץ" שנערך ונחתם ביום 21.11.13 והיה כפוף להוראות נותנת הזיכיון והמפרט הטכני מטעמה (להלן: "ההסכם").
 
2.         ראשונה הוגשה תביעתו של אמיר עומרי, קבלן השיפוצים בעיסוקו (להלן: "התובע" או "הנתבע שכנגד" או "הקבלן") לתשלום סך של 209,600 ₪, המהווה לטענתו את חובם של הנתבעים 1-3 כלפיו בגין ביצוע עבודות השיפוץ מושא ההסכם. הנתבעים 1-2, מחמוד אכתילאת (להלן: "מחמוד") וח'אלד אטרש (להלן: "ח'אלד") הם יזמים, בעלי מניות בנתבעת 3, ומזמיני העבודות מושא ההסכם (שניהם ייקראו להלן: "הנתבעים" או "התובעים שכנגד" או "המזמינים"). הנתבעת 3, 'מ.ח. בורגרים בע"מ', היא חברה שהקימו הנתבעים 1-2 לשם ניהול והפעלת המסעדה בזיכיון והם כאמור בעלי מניות בה. הנתבע 4, רחאל מחמוד (להלן: "רחאל") צורף כנתבע בתביעה הראשונה בשלב מאוחר יותר, כמי שהיה מגשר/מתווך בין הצדדים ליישוב

המחלוקת שנתגלעה ביניהם ביחס לתשלום התמורה מושא ההסכם ולגביו נטען כי הוא מעל בתפקידו ופעל ללא הרשאה.
 
עיקר טענות הצדדים
 
3.         התובע טוען כי על אף שביצע את העבודות מושא ההסכם וכן עבודות נוספות שאינן כלולות בהסכם שבוצעו לפי סיכום עם הנתבעים 1-3 ובהתאם להוראות האדריכל מטעמם, וחרף השלמת כלל העבודות ומסירת המסעדה לשביעות רצונם של הנתבעים 1-3, לא שילמו האחרונים לתובע חלק ניכר מהתמורה המגיעה לו בגין עבודות אלו. התמורה החוזית שולמה ע"י הנתבעים 1-3 באמצעות שיקים בפריסה עתידית לפי ההסכם ועליהם הם חתמו כערבים אישית. השיק הראשון בסדרת השיקים חולל מחמת הוראת ביטול שנתנו הנתבעים 1-3 ובהמשך בוטלו יתר השיקים העתידיים. לגרסת התובע, הנתבעים 1-3 לא העלו בזמן אמת טענות בדבר אי זכאותו ליתרת התמורה שהם חבים כלפיו הן בגין העבודות המקוריות והן בגין העבודות הנוספות מעבר להסכם, ובכלל זה הטענה בדבר עיכוב בביצוע והשלמת העבודות.
 
4.         עוד טוען התובע כי מכלול העיכובים בעבודות נעוץ במחדליהם של הנתבעים 1-3 שלא היו ערוכים לביצוע העבודות, לא מסרו תכניות עבודה במועד, לא הגישו תכנית בטיחות, לא קיבלו אישורי משרד הבריאות והרשויות המוסמכות בזמן, השתהו בקבלת החלטות סופיות בעניין העבודות עקב חילוקי דעות עם הרשת בעלת הזיכיון ואף דרשו ביצוע שינויים ועבודות נוספות שלא היו כלולים בהסכם המקורי.
 
5.         התובע שולל מכל וכל את טענת הנתבעים 1-3 ולפיה לאחר הגשת התביעה הם הגיעו עמו להסכם פשרה, באמצעות אביו, עומרי עאהד (להלן: "עאהד"), ובתיווכו של רחאל, שבמסגרתו הם סילקו את החוב ושילמו סך של 98,000 ₪ כנגד סכום השיקים שנמסרו עפ"י ההסכם. התובע טוען כי רחאל עשה יד אחת עם הנתבעים כדי להונות אותו, שעה שקיבל לידיו את השיקים מאביו של התובע ולא העביר לאחרון את הכספים.      
 
6.         על-פי הנטען בתביעה זכאי התובע לסעדים הכספים הבאים: התמורה ההסכמית בסך 260,000 ₪ ; עבודה נוספת בדמות החלפת סוגי מזגנים ותוספת ספרינקלרים בסך של 20,000 ₪ בהתאם לנספח להסכם מיום 21.1.14 ; עבודות נוספות בסכום 30,000 ₪ לאחר קיזוז ; תשלום מע"מ בסכום של 55,800 ₪. לאחר ניכוי הסכומים ששולמו לתובע והם 59,000 ₪, 47,200 ₪ ו- 50,000 ₪, ובסה"כ 156,000 ₪, נותרו הנתבעים חייבים לתובע סך של 209,600 ₪, הוא סכום התביעה הראשונה.  
 
7.         הנתבעים 1-2 התגוננו והגישו תביעה שכנגד ע"ס 500,000 ₪ ובמרכזה טענו לזכאותם לפיצוי בסך של 54,000 ₪ בגין עיכוב במסירת העבודות בניגוד ללוחות הזמנים הקבועים בסעיפים 5א' ו-5ד' להסכם; פיצוי בגין ליקויים ועבודה באיכות ירודה בסך של 155,879 ₪; פיצוי בגין אובדן רווחים בסך של 120 אלף ₪; פיצוי בגין אובדן הכנסה משכר בסך 120 אלף ₪; מימון עלויות רכישת ציוד וחומרים שסיפקו התובעים במקום הנתבע שכנגד בסך 33,188 ₪; דמי

שכירות אגב העיכוב במסירה עבור 6 חודשי שכירות בסכום של 92,818 ₪ ; נזק לא ממוני ועוגמת נפש לפי שיקול דעת ביהמ"ש ; סה"כ 575,885 ₪ שהועמדו על חצי מיליון ₪ מטעמי אגרה.
 
8.         עיקר טענות התובעים שכנגד הן כדלקמן: ראשית- הנתבע שכנגד קיבל לידיו סכומי כסף העולים על המגיע לו על-פי ההסכם וההתקדמות בעבודות; שנית- הנתבע שכנגד לא עמד בלוחות הזמנים הקבועים בהסכם; שלישית- חרף העיכובים והליקויים בעבודות שילמו התובעים שכנגד סכומים שונים לרבות עלות רכישת ציוד וחומרים שעל פי ההסכם הנתבע שכנגד היה אמור לשאת בתשלומם בסך של 33,188 ₪ ; רביעית- חלק מהעבודות טרם הושלם נכון למועד בו הוגשה התביעה וחלק מהן בוצע באופן לקוי ואגב כך סירבו התובעים שכנגד לאשר קבלתן. להוכחת האמור צירפו התובעים שכנגד חוות דעת ערוכה בידי המהנדס ג'מאל זועבי (להלן: "המומחה ג'מאל") שהעריך את עלות תיקון הליקויים במסעדה בסך של 155,879 ₪ ; חמישית- העיכוב במסירת העבודות לא נבע מהעיכוב הקל שהיה במסירת התוכניות על ידי התובעים שכנגד, אלא עיקרו נעוץ במחדלי הנתבע שכנגד ומסיבות שונות שאינן באחריות התובעים שכנגד. 
 
9.         כנגד טענות אלו, חזר הנתבע שכנגד על טענותיו שבתביעה העיקרית וטען כי התביעה שכנגד אינה אלא משקל כנגד התביעה העיקרית שהוגשה על ידו קודם לכן. לדחיית טענות התובעים שכנגד בדבר ליקויים ופגמים בעבודות הגיש הנתבע שכנגד חוות דעת נגדית מטעמו ערוכה בידי המהנדס רונן שטרנברג (להלן: "המומחה רונן"), אשר קבע כי עלות תיקון שפכטל וצבע במסעדה מסתכם בסך של 200 ₪ וניתן  לבצעו ביום עבודה אחד. כן העריך המומחה רונן את עלויות העבודות הנוספות המוחרגות מן ההסכם שביצע הנתבע שכנגד במסעדה. 
 
הראיות
 
10.        מטעם התובע/הנתבע שכנגד העיד הוא עצמו, אביו עאהד, שניהל בשם בנו את המו"מ עם הנתבעים 1-3 לכריתת ההסכם ואת ביצוע העבודות במסעדה, והחשמלאי שעבד במסעדה,  ג'מאל מחמוד (להלן: "החשמלאי ג'מאל"). מטעם הנתבעים והתובעים שכנגד העידו מחמוד, ח'אלד ורחאל. כן נחקר שני המומחים -ג'מאל ורונן- על חוות הדעת שערכו עבור הצדדים. 
 
גדר הפלוגתאות ועובדות שאינן שנויות במחלוקת
 
11.        המסגרת ההסכמית בין הצדדים הוסדרה בהסכם שבכתב מיום 21.11.13 (נספח א' לכתב התביעה) ועיקרה הוא בתנאים שלהלן: תמורת ביצוע עבודות השיפוץ מושא ההסכם הועמדה ע"ס 260 אלף ₪. העבודות תבוצענה בהתאם למפרט הטכני, כתב הכמויות מיום 31.10.13 ותכניות עבודה מיום 12.1.2012. אופן ביצוע התשלום היה כדלקמן: 50 אלף ₪ במועד החתימה על ההסכם; סך נוסף של 50 אלף ₪ ישולם שבוע לאחר מכן ; שני תשלומים ע"ס 20 אלף ₪ בתאריכים 30.1.14 ו- 30.2.14. יתרת התמורה ע"ס 120 אלף ₪ תשולם ב- 10 תשלומים חודשיים ושווים החל מחודש מרץ 2014. האחריות לקיומן של תכניות תקינות מוטלת על מזמיני העבודות.

אין חולק כי מתוך התמורה החוזית בסך 260 אלף ₪, שולם סכום של 156,200 ₪, בהתאם לפירוט שבסעיף 8 לכתב התביעה.
 
הצדדים מסכימים כי נערך שינוי/תוספת להסכם ביום 21.1.14 הכולל החלפת סוגי מזגנים ותוספת ספרינקלרים וזאת בתמורה לתוספת תשלום בסך 20 אלף ₪ וסכום זה אכן שולם (ראו נספח להסכם מצורף כנספח ג' לכתב התביעה; סע' 9 לכתב התביעה; סעיף 13 לכתב ההגנה המתוקן וכתב התביעה שכנגד).
 
הצדדים חלוקים ביניהם על אודות ביצוע עבודות נוספות, זולת הקבוע בהסכם והנספח:  מצד אחד, טוען הקבלן כי הצדדים הסכימו בהמשך על ביצוע עבודות נוספות בסך של 40 אלף ₪ (פירוט לעבודות אלו נמצא בסעיף 10 לכתב התביעה), בעוד שהמזמינים חולקים על גרסה זו, תוך התייחסות מפורטת לכל רכיב שנמנה ע"י הקבלן, כמפורט בסעיפים 14-28 לכתב ההגנה המתוקן וכתב התביעה שכנגד, וטוענים כי הואיל ועסקינן בהסכם פאושאלי, הרי שמחיר העבודות הנוספות כבר כלול בו. 
 
בגין העבודות שלעיל הוצאו שתי חשבוניות: הראשונה מיום 31.1.14 ע"ס 100 אלף ₪ (לא כולל מע"מ); והשנייה מיום 26.2.14 ע"ס 180 אלף ₪ (לא כולל מע"מ).
 
12.        בתחילת ההליך התמקדה המחלוקת בין הצדדים בדבר טיב ואיכות העבודות מושא ההסכם, כמו גם התוספות ומועד מסירתן. כן נחלקו הצדדים בדבר הסיבה בעטיה היה איחור מהמועד ההסכמי במסירת העבודות.
 
13.        ברם המחלוקת בין הצדדים התרחבה עם התקדמות ההליך ולאחר הגשת התביעה העיקרית הסתייעו הצדדים ברחאל, אשר לימים צורף כנתבע נוסף בתביעת הקבלן, וניסה לפשר ביניהם. פישור זה הוליד אל עולם טענותיהם של הצדדים אפיק נוסף של מחלוקת הנוגעת לפועלו של המפשר, ההגעה להסדר פשרה, מהות הסדר הפשרה, האם אכן שולמו ע"י המזמינים סכומים כלשהם על חשבון התמורה ההסכמית המגיעה לקבלן והאם כספים אלו, ככל ששולמו, הועברו לקבלן, אם לאו.
 
14.        יצוין כבר עתה כי ההליכים נגד רחאל עוכבו וזאת מחמת קיומו של צו כינוס שניתן כנגדו במסגרת תיק פש"ר 24257-02-18 (מחוזי נצרת) וזאת עוד לפני שהוא הגיש סיכומים ולאחר שמסר תצהיר עדות ראשית ונחקר בישיבת ההוכחות שהתקיימה בתיק. אפשרתי לתובע להגיש הודעה לקיומו של טעם בר קיימא להמשך התביעה נגד הנתבע 4, אחרת היא תימחק ללא התראה נוספת (ראו החלטות מתאריכים 13.2.19 ו- 24.2.19). ברם המועדים שנקבעו חלפו, מבלי שהוגשה הודעת התובע, ולפיכך אני מורה על מחיקת התביעה נגד הנתבע 4 בשל צו הכינוס שניתן נגדו.  
 
15.        אפתח את פרק ההכרעה בדיון בפלוגתאות הנוגעות להתקשרות ההסכמית, ולאחר שאכריע בהן, אעבור לבחינת המחלוקות בקשר להסדר הפשרה והשלכתו, במידה ויש, על ההתחשבנות הכספית שבין הצדדים.

המסגרת ההסכמית והתחייבויות הצדדים על פיה
 
16.        אין חולק, כי הצדדים התקשרו בהסכם פאושלי לביצוע עבודות שיפוץ החנות לצורך הכשרתה למסעדה, לפי דרישת המזמינים ורשת 'בורגרים' ובפיקוחו של אדריכל הרשת ו/או המזמינים (סע' 2 להסכם). המחויבות ההסכמית של הקבלן היא לביצוע העבודות בהתאם לנספח א' להסכם המהווה מפרט טכני והסכמות נוספות של הצדדים. חובה זו כוללת ביצוע העבודה בהתאם לתכניות ואחריות להתאמת המידות לשטח (כך לשון ההסכם, סעיף 3(ב) שבו).
 
17.        כשמדובר בהסכם פאושלי, אין עוד משמעות לכמויות הביצוע ומחירי היחידה, שכן הסכם פאושלי קובע כי "סכום כולל וסופי שישולם לקבלן עבור עבודת הבניה שקיבל על עצמו לפי חוזה זה" (ע"א 4747/90 אליאס נ' קוסטודיה דה טרה סנטה (ניתן ביום 13.04.1995)). במהותו, הוא הקצאת סיכונים ברורה בין הצדדים. הפסיקה מכירה בכך, שבהסכם פאושלי המחיר אינו ניתן לשינוי, על הקבלן המקבל את נתוני הכמויות מהמתכנן, לוודא כי הנתונים מדויקים ואין צורך להוסיף לכמויות שקבע המתכנן. חזקה היא כי הקבלן לוקח בחשבון את הסיכון הגלום בסוג זה של הסכמים, שהכמות תעלה, בפועל, על מה שנקבע על ידי המתכנן. המדובר בהערכה מחושבת ומושכלת שהקבלן לוקח על עצמו (ע"א 616/04 עמותת מורים בונים בלוד נ' דו בר (1983) חברה לעבודות בניה בע"מ (ניתן ביום 13.12.06)).
 
18.        הואיל ובענייננו עסקינן בהסכם פאושלי ואין מחלוקת על כך בין הצדדים, הרי יש לבחון את שאלת התוספות ומחירן לגופם. ככל שיימצא כי הדרישות נובעות מכך שהקבלן נטל על עצמו סיכון שהתממש לרעתו, המדובר הוא בסיכון הכלול בהסכם הפאושלי ואין הקבלן רשאי לדרוש מהמזמין תשלום נוסף עבורן. ככל שהדרישות לתוספת נובעות מדרישות חדשות של המזמין אשר באו לאחר החתימה על ההסכם בין הצדדים, הרי שאין מדובר בסיכון אותו נטל הקבלן על עצמו והמזמין, אשר דרש תוספות אלו, הוא שצריך לשאת בעלותן (ת"א (מחוזי ב"ש) 48966-12-10 א.ח. 2003 בניה ניהול והשקעות בע"מ נ' יורו- ישראל (י.ש) בע"מ (ניתן ביום 12.12.2014)).
 
19.        עוד לא יכולה להיות מחלוקת כי הוסכם בין הצדדים, שהקבלן המבצע הוא האחראי על רכישת ואספקת כל "הכלים וחומרי הבנייה שיידרשו", על חשבונו, וכי הוא האחראי לרכישת כל החומרים האחרים הדרושים להשלמת העבודה בהתאם לנספח א' ולתוכניות, שאף הם יירכשו ויסופקו על חשבונו (ראו: סעיפים 4 (א) ו-(ג) להסכם).
 
20.        עוד נקבע בכתב הכמויות המצורף להסכם כי "כל שינוי או תוספת יאושרו לפני ביצוע העבודה לאחר קבלת הצעת מחיר". ייאמר כבר עתה, כי אף שעקרונית יש בהוראה זו כדי לצדד בעמדת המזמינים, יש לבחון את עדויות הצדדים ביחס אליה וההתנהלות שהייתה בפועל, קרי האם קיימות ראיות, לרבות עדויות העדים, המלמדות שהצדדים התנהלו גם בעל פה (ראו והשוו: עניין יורו הנ"ל), ובלבד שיוכח כי מדובר בשינוי או תוספת שנדרשו ע"י המזמין וכי הם מהווים חריגה מהמוסכם בהסכם הפאושלי.
 
 
--- סוף עמוד  6 ---
 
21.        הצדדים הסדירו בהסכם את מועד תחילת וסיום עבודות השיפוץ, כך שהן יחלו לכל המאוחר, בתוך 3 ימים מיום החתימה על ההסכם (24.11.13) וסיומן "עד ולא יאוחר מיום 24.12.13" קרי משך תקופה של חודש ימים (סעיף 5(א) להסכם). דא עקא, על פי הסיפא של סעיף זה, צפו הצדדים כי ייתכן וביצוע העבודות יתעכב ולכן קבעו מראש כי "חל עיכוב בנסיבות התלויות במזמינים, יידחה יום סיום העבודות בהתאם".
22.        בהסכם עוגנה זכאותם של המזמינים לפיצוי בגין איחור בביצוע העבודות מצד הקבלן, בסך 300 ₪ עבור כל יום של איחור. זולת סעיף הפיצוי האמור, עיגנו הצדדים ביניהם את הסכמתם למצב שבו תופסקנה העבודות, שלא על פי אישור המזמינים (הפסקה מוגדרת כ- 3 ימי עבודה במצטבר), דבר המקנה למזמינים את הזכות לקבל חזקה בלעדית על החומר המצוי באתר והשייך לקבלן  (סעיף 5 (ג) ו-(ד) להסכם). ולא רק - בהסכם עוגן מנגנון פיקוח הדוק לטובת המזמינים ולפיו "המבצע יהיה כפוף לעניין ביצוע עבודות השיפוץ למזמינים עצמם, ויפעל על פי הוראותיהם והנחיותיהם" (סעיף 7(א) וסעיף 10 (א) להסכם), וכן כלולה בהסכם החובה לתקן כל פגם וליקוי "ולבצע כל שינוי כנדרש ע"י המזמינים". עוד ניתנה הרשות בידי המזמינים לדרוש בכל עת בדיקת טיב וסוג החומרים ועד החובה המוטלת על הקבלן "לבצע את העבודה מחדש, כפי שיידרש ע"י המזמינים" (סעיף 7(ב) להסכם).
 
23.        יודגש כבר כאן, כי הסכם זה אשר נערך בידי עו"ד עאמר נג'אר מטעם המזמינים, העמיד לרשותם של האחרונים מנגנון פיקוח הדוק, כפי שעולה ברורות מהתניות ההסכמיות עליהן עמדתי לעיל, החל בהיבט של לוחות זמנים והן בהיבט של טיב העבודה והחומרים, עבור לביצועם של שינויים ותוספות בעבודה וכלה באפשרות של ביצוע העבודה מחדש על פי דרישת המזמינים, כל זאת בזמן אמת במהלך תקופת ההתקשרות ההסכמית.
24.        בסוגיית "השינויים בעבודה" הוסיפו הצדדים וקבעו בהסכם כי בידם של המזמינים הרשות להוסיף או להפחית מהעבודות מושא ההסכם ובעשותם כן, הדבר משליך על ההתחשבנות בהתאם (זיכוי או חיוב). סייג לאמור - שינויים בעבודות חשמל לא יהיה כרוך בתשלום תוספת (סעיף 9 להסכם). לצד זאת, נטלו המזמינים על עצמם את האחריות לכך ש- "לא יבוצעו עבודות שאינם [כך במקור] קשורות בעבודות השיפוץ ואשר יעכבו או יפריעו לעבודות המבצע" (סעיף 8 להסכם). עוד הוסכם בין הצדדים, כי הצדדים יחתמו על הנספחים המצורפים להסכם והם"הסכמות הצדדים לעבודות נוספות הכלולות בהסכם. תוכנות ומפרט טכני ... ואלו ייחשבו לפרוט העבודות אותם יבצע המבצע" (סעיף 25 להסכם; ולעניין מה יגבר במקרה קיומן של סתירות סעיפים 20(א) ו- 24 להסכם).
25.        מחלוקת ראשונה בין הצדדים נוגעת לאיחור במסירת העבודות וזהות האחראי לו. ייאמר כבר עתה כי דעתי היא, שגרסת הקבלן ולפיה עיכוב זה נגרם באשמת המזמינים, היא הגרסה הסבירה ביותר בנסיבות העניין שלפניי, ואבאר.
26.        על-פי ההסכם, הקבלן יחל בביצוע העבודה ביום 24.11.13 ויסיימה בתוך חודש ימים ועד לתאריך 24.12.13. קיימת סתירה בין הוראת ההסכם למפרט הטכני, כאשר בהסכם תקופת העבודות היא 30 ימים בעוד במפרט הטכני 21 יום, ובהתאם להוראת 24 להסכם, בעת קיומה של

סתירה כזו, יחולו הוראות ההסכם. אין חולק, במישור העובדתי, כי היה עיכוב במסירת העבודות, כך שהעבודה הסתיימה בפועל לאחר המועד ההסכמי באיחור של מספר חודשים. השאלה שהתעוררה היא, מי האחראי לעיכוב האמור וכן מהו היקף העיכוב ; לשיטת הקבלן העבודות נמסרו בחודש אפריל 2014 ואילו לגרסת המזמינים הן הושלמו בחודש יולי 2014.
 
27.        לטענת הקבלן, חלק ניכר מהעיכוב במסירת העבודות נובע מאשם חוזי של המזמינים, בכך שלא סיפקו תכניות עבודה תקינות, לא דאגו לספק תכניות ספינקלרים ובטיחות וכן ביקשו שינויים ותוספות שחרגו מהמסגרת ההסכמית אשר גרמו לעיכוב במסירה. לעומת זאת, זקפו המזמינים את  העיכוב במסירת העבודות לחובת הקבלן מסיבות שאינן קשורות כלל וכלל במזמינים. 
 
 
28.        עאהד נשאל בחקירה נגדית בנושא מועד המסירה והלה מסר כי במועד ביצוע העבודות לא היו למזמינים מלוא התכניות (עמ' 14 לפרוט' ש' 1-6). כן העיד כי במועד שבו החל בביצוע העבודות הוא גילה כי חסרות תכניות והביא זאת מידית לידיעת המזמינים, כך שהתכניות אשר צורפו במעמד החתימה על ההסכם היו חלקיות (עמ' 15 לפרוט' ש' 19-36 ועמ' 16 ש' 1-23; כן ראו עדות התובע בעמ' 25 ש' 28-36).
 
29.        לא מצאתי בהסכם ההתקשרות הוראה חוזית מפורשת המסדירה על מי מוטלת החובה לספק את התכניות והסנקציות הכרוכות באי מילוי חובה זו. ברם, גרסתו של הקבלן ולפיה החובה לספק את התכניות הוטלה על כתפי המזמינים, היא הגרסה הסבירה וההגיונית ביותר בנסיבות העניין, זאת בשים לב לרציונל העומד ביסוד הסכם שכזה. זאת ועוד, כבר במעמד החתימה על ההסכם צורפו לו תכניות ומפרט טכני, וכן צוין בסעיף 4 שבו כי הקבלן נוטל על עצמו האחריות לפעול בהתאם לתכניות ולמפרט הטכני, מבלי שנאמר מפורשות כי הוא נוטל על עצמו גם את חובת אספקת תכניות אלו. הדבר אף נלמד מגרסתם של המזמינים עצמם שצוינה בתצהירי העדות מטעמם ולפיה הם  אינם חולקים על חובתם לספק את התכנית, אך מעלים טרוניה כי הקבלן איחר בלזהות כי חסרה תכנית (סעיפים 45 ו- 52 לתצהירי העדות של המזמינים). עוד עולה מחומר הראיות שהביאו הצדדים כי אדריכל מטעם חב' 'בורגרים' הוא אשר סיפק את התכניות שעל יסודן נערך כתב הכמויות.  לפיכך, ככל שהצדדים התכוונו להטיל על כתפיו של הקבלן את מלאכת אספקת מלוא התכניות בכלל או תכניות ספציפיות בפרט, חזקה כי דבר זה היה מוצא ביטוי מפורש בהסכם שבכתב, ולא כך הדבר בענייננו. 
30.        כאשר נחקרו ח'אלד ומחמוד בסוגיה זו, עלה מעדותם כי ביום החתימה על ההסכם אכן היו חסרות שתי תכניות והן תכנית ספרינקלרים ותכנית בטיחות. עוד עלה מהעדויות כי תכנית הספינקלרים עוגנה בהסכמה בכתב בין הצדדים בשלב מאוחר יותר, אף לאחר תום המועד ההסכמי לסיום העבודות, וזאת בתאריך 21.1.14 (ראו נספח ג' לתצהיר הקבלן). אף אם אניח כי הקבלן קיבל לידיו את תכנית הספינקלרים לפני מועד החתימה על הנספח, היינו לפני 21.1.14, וכי הנספח הנ"ל נועד רק כדי לאמת את ההסכמה שביניהם לביצוע העבודה הנוספת וזכאות לתשלום בצידה, הרי שהנטל להוכיח מתי היא נמסרה, בשים לב לכך שתכנית זו התווספה בשלב מאוחר
--- סוף עמוד  8 ---
 
יותר ולא במועד החתימה על ההסכם המקורי, מוטל על כתפי המזמינים, ומשלא עלה בידיהם להוכיח מועד זה, אין  לקבל את גרסתם לעניין סיבת העיכוב במסירה, בהעדר הוכחה כאמור למועד בו נמסרה התכנית לקבלן (ראו מלוא עדותו של מחמוד לעניין העיכוב במסירת תכנית הספרינקלרים ותכנית הבטיחות בעמ' 35 לפרוט' ש' 11-35, עמ' 36 ועמ' 37 לפרט' ש' 1-4 ; וכן עדותו של ח'אלד בעמ' 50 לפרט' ש' 22-26).
 
31.        אין בידי לקבל את טענת המזמינים ולפיה שומה היה על הקבלן להתריע בפניהם על העדרה של תכנית כזו או אחרת, ולו מן הטעם, שמדובר במזמינים אשר מלווים על ידי אדריכל שאחראי על ביצוע התכניות, ובמיוחד כשכל העבודות מושא הסכם כפופות לפיקוח מטעם המזמינים והאדריכל של רשת 'ברגרים'.
 
32.        חיזוק נוסף לגרסת הקבלן מצאתי בתוכנית העבודה ת/1 - ת/3 המלמדות כי תכנית השילוט (ת/1) תכנית הבנוי (ת/2) ותכנית מתח נמוך (ת/3) נערכו כולן ביום 26.11.13, קרי באיחור  מסוים מן המועד ההסכמי שהוגדר להתחלת העבודות (יום 24.11.13 בהתאם לסעיף 5(א) להסכם). בעניין זה לא ידע ח'אלד למסור גרסה קוהרנטית מדוע תכניות אלו לא הוצגו לקבלן במועד החתימה על ההסכם בתאריך 21.11.13 (עמ' 52 לפרט' ש' 23-36; השוו עם התכניות שצורפו לכתבי הטענות כגון תכניות האינסטלציה, הנגרות ומיזוג אויר מיום 31.10.13).
 
33.        תימוכין נוסף לגרסת הקבלן ניתן למצוא בעדותו של החשמלאי ג'מאל, שציין בתצהיר עדותו כי עבודות החשמל במבנה היו אמורות להתבצע בתוך שבועיים ימים, אולם הן נמשכו מעבר לתקופה זו, זאת לאור העדר אפשרות לבצע את העבודה ברציפות משלא סופקו על ידי המזמינים תכניות מתאימות (כגון תכנית תקרה אקוסטית) וכן בשל שינויים בעבודות אשר מנעו את ביצוע עבודות החשמל ברצף (סעיפים 1-4 לתצהיר החשמלאי ג'מאל). בחקירתו הנגדית כלל לא נשאל החשמלאי ביחס לאמור בסעיף 4 לתצהיר עדותו, שבו מסר את גרסתו לעיכוב בביצוע עבודות החשמל כתוצאה מאי אספקת תכנית תקרה אקוסטית, ביצוע שינויים בעבודות, אי התקנת גופי תאורה, כתוצאה מאי קבלת החלטה סופית בנוגע לתקרה האקוסטית. לפיכך, גרסה זו כלל לא נסתרה. צמצום החקירה הנגדית רק באשר לנאמר בסעיף 5 לתצהיר עדותו של החשמלאי, שבגדרו הוא התייחס לקיר החיצוני ולרצפה של המסעדה, אינה יכולה לסייע למזמינים (ראו עדות החשמלאי בעמ' 26 לפרט' ש' 27 ואילך, עמ' 27 ועמ' 28 לפרט' ש' 1-4). גרסת החשמלאי קיבלה חיזוק, בין היתר, בתכנית מתח נמוך מיום 31.10.13 שצורפה לכתבי הטענות, השונה מתכנית מתח נמוך מיום 26.11.13 שהוגשה במהלך הדיון (סומנה מוצג ת/3), ואשר  ממנה ניתן ללמוד כי בוצעו שינויים בתכניות.
 
34.        טענה נוספת שבפי הקבלן, ואותה דוחים המזמינים, היא שגורם נוסף לעיכוב במסירת העבודות נעוץ בביצוען של "עבודות נוספות ושינויים" לבקשת המזמינים. במחלוקת זו מסקנתי היא, שיש להעדיף את גרסת הקבלן שהוכחה במאזן ההסתברויות הנדרש, וביתר פירוט.

35.        פירוט לשינויים והעבודות הנוספות נמצא בסעיף 10 לכתב התביעה. על-פי הנטען בסעיף 12 לכתב התביעה, שינויים ותוספות שנדרשו ע"י המזמינים היוו גורם נוסף -לו אחראים האחרונים- לאיחור במסירת העבודות. 
36.        לעצם ביצוע התוספות והשינויים נמצא עיגון בחומר הראיות ובפרט בעדויות הצדדים עצמם. כך למשל, הוכח כי בוצעה תוספת של מזגנים וספינקלרים. כמו כן היו שינויים בתכנית השילוט (ת/1) ובתכנית מתח נמוך (ת/3), וזאת בהשוואה לאותן תכניות שצורפו לכתבי הטענות.
 
37.        יתרה מזאת, למשמע העדויות עולה כי תוספות ושינויים אלו התבקשו על ידי המזמינים במהלך ביצוע העבודות והם אלה שהביאו לדחיית מועד המסירה המוסכם. שינויים אלה גרמו לכך  שהעבודות בוצעו בחריגה ממצבת הימים שקצבו הצדדים בעצמם במסגרת ההסכם לביצוע כלל העבודות (30 הימים).
 
38.        ח'אלד הודה בחקירה נגדית בביצוע מספר שינויים בעבודות, כגון שינוי מקום השירותים, החלפת מקיר זכוכית בקיר מגבס, הזזת מיקום המנדף, הזזת המחסן, חיפוי גבס, יציקות במחסן וכדומה (עמ' 50 לפרט' ש' 31-36 ועמ' 51-52). על אף ניסיונו של ח'אלד לגמד משינויים אלה, מדובר בשינויים מהותיים שהשפיעו על קצב התקדמות העבודות בכלל, וכפועל יוצא מכך גרמו לדחייה במועד השלמת העבודות ומסירתן. גם מחמוד הודה בעדותו, כי הקבלן החל בביצוע העבודות אף שהיו חסרות שתי תכניות הספינקלרים והבטיחות ואישר, כי תכנית הבטיחות הייתה מוכנה רק ביום 20.12.13, קרי 4 ימים לפני המועד האחרון לסיום העבודות עפ"י ההסכם, וכי אישור הכבאות התקבל רק ביום 2.1.14, היינו כשבוע ימים לאחר המועד האחרון שנקבע בהסכם לסיום העבודות (ראו עדות מחמוד בעמ' 35-36 לפרוטוקול).
 
39.        זאת ועוד, המזמינים סמכו את יתדותיהם על הערכת זמן באשר לתקופת ביצוע העבודות כפי שזו חושבה ע"י האדריכל מטעם רשת 'ברגרים' (סעיף 51 לכתב התביעה שכנגד). ואולם, אף שהאדריכל הוא עד מפתח מטעם המזמינים, הם לא טרחו להגיש תצהיר עדות מטעמו וגם לא הזמינו אותו למתן עדות בביהמ"ש. מחדל זה פועל לרעתם בסוגית לוחות הזמנים.
 
40.        לנוכח מועד תחילת העבודות, מועדי מסירת התכניות לקבלן, השינויים והתוספות שבוצעו במסעדה בחריגה מן המוסכם, ובשים לב ללשון ההסכם הנותנת את הדעת להיתכנות ביצוע תוספות ושינויים, לבקשת המזמינים, אני סבורה כי על מנת לסתור את גרסת הקבלן ולפיה היה בכל אלה כדי להביא לדחייה בלוחות הזמנים שקבעו הצדדים בהסכם בהסתמך על הערכת אדריכל הרשת, שומה היה על המזמינים להביא את האדריכל למתן עדות במחלוקת זו לסתירת גרסת הקבלן. משלא עשו כן, ניתן לומר כי גרסת הקבלן בהקשר זה היא העדיפה.  
 
41.        כזכור, המזמינים תולים את סיבת העיכוב בהיעדרות הקבלן מאתר העבודה, ללא סיבה מוצדקת, לחוסר בכוח אדם ולעבודתו של הקבלן במקביל באתרי עבודה אחרים, מבלי שהביאו בדל של ראיה להוכחת טענותיהם אלו. לא בכדי סקרתי לעיל את הוראות ההסכם המותירות בידי המזמינים, שאף היו מנסחיו של הסכם, מנגנון פיקוח הדוק לכל אותם מקרים שבהם הקבלן אינו עובד בקצב העבודה הדרוש או אינו מתייצב באתר, בניגוד להתחייבויותיו עפ"י ההסכם. הימנעות

המזמינים מהפעלת מנגנון הפיקוח האמור, פועל הוא לחובתם ומחליש מגרסתם, שממילא לא נתמכה בראיות המפריכות את גרסת הקבלן בעניין הגורם לעיכוב במסירה, שכיום מטילים המזמינים את האחריות בגינו על כתפיו של הקבלן המבצע. 
 
42.        על יסוד המקובץ לעיל, אני קובעת כי העיכוב במסירת העבודות נגרם באשמת המזמינים וזאת כתוצאה מאי מסירה של מלוא התכניות הדרושות לביצוע העבודות במועד שנקבע לתחילת ביצוע העבודות וגם בשלביה השונים של העבודה, וכן בשל תוספות ושינויים שנערכו במסעדה, לבקשת המזמינים; אפשרות שאותה הביאו הצדדים בחשבון במסגרת ההסכם המקורי ביניהם. משכך, ומשעלה בידי הקבלן להוכיח את הסיבות שבעטין נגרם העיכוב במסירה ואשר אינן באחריותו שלו, הרי שדין הסעדים המבוקשים נגדו בגדר התביעה שכנגד בהקשר זה, להידחות.  
 
ליקויים, עבודות נוספות ואי אספקת חומר וציוד
 
43.        הצדדים העלו טענות הדדיות לעניין טיב העבודות, עבודות נוספות ובצדן תוספת תשלום ואי אספקת מלוא החומר על ידי הקבלן המבצע בניגוד להסכם. בתמיכה לתביעה שכנגד, צירפו המזמינים את חוות דעתו של המומחה ג'מאל שהעריך את עלות תיקון הליקויים במסעדה. מנגד הגיש הקבלן חוות דעת של המומחה רונן מטעמו. בחוות הדעת נמצאה התייחסות לשלושת האלמנטים שנמנו לעיל. שני המומחים נחקרו על חוות הדעת שערכו מטעם הצדדים. אתחיל בטענת הקבלן לתוספת תשלום בגין עבודות נוספות בסכום של 40 אלף ₪ ולאחר קיזוז, סך של 30 אלף ₪.
 
טענות הקבלן לתמורה בגין עבודות נוספות
 
44.        העבודות הנוספות שבגינן טוען הקבלן לזכאות בתוספת תשלום הן כלהלן: עבודות איטום למטבח; תקרת גבס צפה; שינוי מיקום שירותים ופינת נטילת ידיים בכניסה לשירותים; הרכבת כלים סניטריים; תכנית חשמל- הכנה למערכת גילוי עשן- תכנית בטיחות; שינוי במחסן (יציקת מדף מבטון למקררים וארונות) וחיפוי קרמיקה; שינוי מיקום גלגלון מכבי אש; קידוח בקיר בטון לונטה וצינור 4 צול פי.וי.סי. (ראו פירוט בסעיף 10 לכתב התביעה). לביסוס טענה זו, סומך הקבלן את יתדותיו על חוות דעתו של המומחה רונן, אשר בחלקה השני (עמוד 23 ואילך) נאמדה עלות העבודות הנוספות, שאותן מצא המומחה רונן סבירות בהשוואה למחירון דקל, בסך של 42,250 אלף ₪. 
 
45.        בכתב הכמויות שצורף כנספח להסכם (דף אחרון) הסכימו הצדדים, כי כל שינוי או תוספת יאושרו לפני ביצוע העבודה ולאחר קבלת הצעת מחיר. ברם, על-פי האמור בסעיף 9 להסכם, ניתנה הרשות בידי המזמינים להוסיף או להפחית מעבודות הקבלן המבצע שבהסכם זה. ומשבחרו לנצל את ברירתם זו, "יחויבו המזמינים או יזוכו בהתאמה בסכום הראוי על בסיס התמורה בהסכם זה (לא כולל עבודות חשמל שהמבצע התחייב לבצע כל שינוי ללא כל תוספת)". עינינו הרואות כי הצדדים להסכם צפו מראש היתכנות התווספותם של שינויים בעבודה שיחייבו תוספת תשלום או הפחתתן של עבודות אשר יחייבו זיכוי בהתאם. הצדדים הוסיפו וקבעו בהסכם

כי השינוי או התוספת יאושרו לאחר קבלת הצעת מחיר ולפני ביצוע העבודה. בהינתן האמור, לא ניתן לשלול מאת הקבלן, באופן גורף, את הזכאות לתוספת תשלום בגין עבודות נוספות ושינויים, אך עליו מוטל הנטל להוכיח כי התוספת או השינוי נתבקשו ע"י המזמינים וכי הם מעבר ובנוסף לעבודות שבהסכם הפאושלי (קרי העבודות המופיעות בתוכניות המקוריות).
 
46.        ייאמר כבר עתה כי מרבית טענות הקבלן לזכאות לתוספת תשלום, ראיתי לדחות, זולת שני מרכיבים וזאת מהטעמים שלהלן.
 
ראשית- לא קיים מסמך בכתב המאשש את טענת הקבלן לזכאות לתוספת תשלום, זאת בניגוד לחומר הראיות המונח לפני וממנו עולה כי עת רצו הצדדים להסכם להעניק לקבלן תוספת, הם עשו זאת בכתב ואף קבעו את מהות השינוי והתוספת הכספית הכרוכה בו. בעדויות של התובע ועאהד מטעמו לא מצאתי כל הסבר משכנע מדוע אין כל מסמך בכתב המעגן את ההסכמה לגבי תוספות ושינויים נטענים. שניהם העידו לפניי כי לא קיים מסמך כזה, משום שהם החל בביצוע העבודות כשלא היה ברשות המזמינים כל התכניות הדרושות. לדבריהם, הם מסרו למזמינים בזמן אמת עלות כל תוספת בהתאם למחירון דקל, כך שגם הדרישה וגם האישור ניתנו בעל פה, תוך ידיעה ברורה של המזמינים בדבר חובת התשלום בגין העבודות הנוספות (ראו עדות עאהד בעמ' 14-15 לפרוטוקול).
 
שנית- למעט חוות דעת המומחה רונן לא צירף הקבלן ראיות פוזיטיביות המוכיחות את ביצוע העבודות הנוספות.
 
שלישית- הקבלן לא חקר את מחמוד בעניין כל עבודה נוספת לה הוא טוען, בעוד שרק בחקירתו הנגדית של ח'אלד הייתה התייחסות לחלק מהעבודות הנוספות שרק אותן ניתן לבחון.
 
רביעית- למשמע העדויות בתיק עולה שהקבלן ניהל יומן עבודה ובו תועדו כל העבודות שביצע   ולרבות סוג החומר שהוזמן והתקבל. התובע אישר בעדותו כי היומן נמצא ברשותו, אך הוא לא טרח  לצרפו, בלא שניתן למחדלו זה טעם ענייני (ראו עדות התובע בעמ' 24 לפרוטוקול ועמ' 25 ש' 1-8). אי צירוף יומן העבודה שמוכיח את התוספות והשינויים הנטענים, פועל לחובת הקבלן.
חמישית- הסתמכות הקבלן על חוות דעתו של המומחה רונן אינה יכולה לסייע לו אוטומטית בהוכחת העבודות הנוספות, שעה שהמומחה רונן הודה בעדותו כי נודע לו על דבר ביצוע העבודות הנוספות אליהן התייחס בחוות דעתו, מפיו של הקבלן (עמ' 74 לפרט' ש' 14 ואילך). משום כך, מצאתי כי לא ניתן לקבל את חוות דעת המומחה רונן, במלואה, זאת בשים לב לאופן עריכתה, ככל שהיא מתייחסת כאמור לעבודות הנוספות.
 
47.        על יסוד כל הנימוקים שמניתי לעיל, אין בידי לקבל את גרסת הקבלן בדבר זכאות לתוספת תשלום עבור כל השינויים והתוספות שנטענו, וגרסתו זו צריכה להיבחן בהתאם לכל תוספת או שינוי בנפרד, תוך בחינת המסכת הראייתית שהונחה לפניי, ובכלל זה עדויות בעלי הדין והמומחה רונן מטעם הקבלן. 

48.        כבר עמדנו על כך, שיש להכיר בזכאות הקבלן לתוספת תשלום רק בגין שני מרכיבים והם קירות גבס בשירותים ויציקת מדף מבטון למקררים וארונות. אשר לקירות הגבס, עלותם על פי חוות דעת המומחה רונן מטעם התובע נאמדה בסך של 2,500 ₪ לבניית מחיצות גבס חדשות. ח'אלד אישר בעדותו לפניי כי התכנית המקורית עסקה בקירות מזכוכית ולא מגבס וכי השינוי האמור נתבקש רק מטעמי נוחות שלו ושל מחמוד, כמזמינים, שראו במעמד הביצוע כי הותרת הקירות מזכוכית באזור השירותים אינו מעשי. משכך, הקבלן זכאי לתוספת תשלום בגין השינוי האמור,  שעה שהוכח כי התכנית המקורית עסקה בקירות זכוכית שהוחלפו כאמור לקירות מגבס (ראו עדות ח'אלד בעמ' 51 לפרוטוקול ועמ' 52 ש' 1-16 ; וכן מוצג ת/1). לאור האמור, אני פוסקת לקבלן עלות העבודה הנוספת של בניית קירות גבס בסכום של 2,500 ₪, כקביעת המומחה רונן מטעמו. 
 
49.        בהתייחס לתוספת עבודה של יציקת מדף מבטון למקררים וארונות, המזמינים לא יכלו להצביע על עבודה זו בתכניות המקוריות ובכתב הכמויות. כמו כן, עצם ביצוע העבודה אושש באמצעות התמונה שצורפה לחוות דעת המומחה רונן, וכן בעדותו של ח'אלד לפניי שהודה כי הקבלן ביצע את היציקות של המדפים (עמ' 52 לפרט' ש' 1-26). עוד כשנשאל המומחה רונן בחקירתו הנגדית לעניין עבודה זו, הוא הסביר כי היא לא צוינה בתכנית (עמ' 74 לפרט' ש' 14 ואילך). לאור האמור, שוכנעתי שיש לפסוק לקבלן תשלום בגין תוספת זו, כמצוין בחוות דעת המומחה רונן. לפיכך זכאי הקבלן לתוספת תשלום בסך של 7,000 ₪.
 
50.        מנגד, מצאתי לדחות את יתר העבודות הנוספות כפי שיפורט להלן. שינוי מיקום השירותים- נמצא כי עבודות קבלניות בשירותים היו חלק מהתכנית המקורית (ראו סע' 2.1.10, 2.2.1, 3.2.0, 3.3.0, 7.1.9, 9.1.3). משכך, על מנת להכיר בתוספת תשלום עבור השינוי הנ"ל, על הטוען להוכיח כי שינוי המיקום של השירותים הצריך ביצוע עבודות נוספות שלא נכללו במסגרת התכנית המקורית, או שהדבר חייב ביצוע כפול, ושני אלה לא הוכחו בענייננו (ראו עדות עאהד בעמ' 14-15 לפרט'; וכן עדות ח'אלד בעמ' 50 ש' 31-36 ובעמ' 51 לפרוט'). תקרה צפה- זו הופיעה בכתב הכמויות המקורי (פריט 2.1.2) ואין בביטול קרניז תאורה נסתרת, לבדו, משום הוכחה לזכאות לתוספת בתשלום (ראו עדות עאהד בעמ' 16 לפרט' ש' 24-32 ובעמ' 17 ש' 1-8). בינוי שולחן נירוסטה עם כיור -מצוי בכתב הכמויות המקורי (פריט 11.11.1) והוא כלל לא הופיע בחוות דעתו של המומחה רונן. שינוי מיקום גלגלון מכבי אש- לא הוכח כי שינוי זה מצדיק תוספת תשלום ואף הצדדים לא נשאלו בחקירה נגדית בעניין זה. מה גם, שגלגלון מכבי האש מהווה חלק מתכנית הבטיחות של המסעדה. עבודות איטום למטבח רצפת מטבח - עיון בכתב הכמויות מעלה כי העברת שפכטל ותיקון חורים בכל החנות היו כלולים בעבודות שסוכמו מראש ואינה מהווה תוספת המחייבת תשלום נוסף (ראו פריט 2.1.3 לכתב הכמויות; כן ראו סע' 1 לנספח א' להסכם הכולל ביצוע התוכניות שאוזכרו ולרבות תכנית מס' 2 כולל חומר שחור ולבן). הרכבת כלים סניטריים וקידוח בקיר בטון לונטה וצינור 4 צול ו-פי.וי.סי- שתי תוספות אלו לא פורטו כדבעי, לא הוכח ביצוען והצדדים לא נחקרו בעניינן. 
 
51.        סיכום פרק זה - המזמינים חייבים תוספת תשלום לקבלן בגין עבודות נוספות המוחרגות מן ההסכם המקורי בסכום של 9,500 ₪. מאחר ועל פי הודאת הקבלן, זכאים המזמינים לקיזוז

בסך של 9,300 ₪ (זיכוי בגין מנדף בסך 5,000 ₪; אספקת קרמיקה בסך 2,500 ₪; כיור לשטיפת ידיים בסך 1,800 ₪;סעיף 10 סיפא לכתב התביעה), הרי שיתרת התמורה שחייבים המזמינים לקבלן בגין עבודות נוספות היא בסכום של 200 ₪.
 
פריטים ועבודות שסופקו ע"י המזמינים
 
52.        דין גרסת המזמינים בעניין פריטים ועבודות אלה להידחות. אין בידי לקבל את התחשיב שערך המומחה ג'מאל מטעם המזמינים ביחס למרכיבים אלה, הואיל וחוות דעתו נסמכת על דברים שמסרו לו המזמינים, מבלי שהייתה לו האפשרות לבדוק אותם בעצמו (ראו עדות המומחה ג'מאל בעמ' 78 ועמ' 80 ש' 18-34 לפרוטוקול). אף במנותק מחוות הדעת, לא הציגו המזמינים אסמכתאות המאששות את הזמנת הציוד או ביצוע העבודות על ידם. מה גם, שלא הוכח כי הקבלן חב מלכתחילה באספקתם בהתאם להסכם ההתקשרות שבין הצדדים.
 
53.        מסקנתי שונה בנוגע למנדף, חלק מסעיף 7ז' לחוות דעת המומחה ג'מאל ובו נכתב כי, מנדף סופק ע"י החברה; פריט 8(18) לחוות הדעת בסך של  25,542 ₪. עיון בנספח א' להסכם מעלה כי הצדדים הסכימו מראש על הכללת המנדף בגדר תוספת, כך שהקבלן יהא אחראי ל- "תוכנית מס' 5 מנדף כולל מסנן כולל מפוח כולל הרכבה". כלומר, ההסכם מטיל את חובת אספקת המנדף,  המסנן, המפוח וההרכבה, על הקבלן המבצע. אין בעדות המומחה רונן על מנת לסתור את טענת המזמינים בעניין זה (עמ' 68 לפרוטוקול ש' 27-36). יחד עם זאת, לא עלה בידי המזמינים להוכיח את גובה הנזק, היינו עלויות המנדף והרכבתו כנטען בסך 25,542 ₪, כאשר כל שצורף על ידם היה מסמך בדמות חשבונית מס' 061 מ'התבור מערכות מיזוג וקירור' בסך של 2,300 ₪ שאינו סכום העלות שלו הם עתרו במסגרת התביעה שכנגד. משכך, אני פוסקת למזמינים את עלות המנדף בסך של 2,300 ₪.
 
54.        אשר לשולחן נירוסטה עם כיור, פריט 8(24) לחוות דעת המומחה ג'מאל, ע"ס 17,350 ₪. מקובלת עלי טענת המזמינים ולפיה הקבלן התחייב עפ"י ההסכם לספק את שולחן הנירוסטה והכיור לרבות "בינוי" השולחן". ברם, סעיף זה לא נמנה על הפירוט שבסעיף 7 לחוות דעת המומחה ג'מאל והוא הופיע רק ברשימת התחשיב (סעיף 8(24) לחוות הדעת). אף אם אסתפק באזכורו ברשימת החישוב, כפריט שלא סופק, ובשים לב לעדות המומחה רונן שאישר כי השולחן קיים במסעדה ולא יכול היה לאשש כי הוא הורכב וסופק ע"י הקבלן המבצע (עמ' 73 ש' 11-26), הרי שהמזמינים לא תמכו דרישה זו בראיות באשר לעלות אספקת והרכבת שולחן הנירוסטה ומשכך, אין לפסוק להם את מלוא העלות שבה נקב המומחה ג'מאל ואסתפק בפסיקת סכום גלובאלי בסך של 8,000 ₪.
 
55.        סיכום פרק זה - הקבלן ישלם למזמינים בגין עבודות ופריטים שלא סופקו, כמפורט בסעיפים 53 ו- 54 לעיל, סך כולל של 10,300 ₪. יתר טענות המזמינים נדחות בזה.
 
ליקויים בביצוע העבודות ועלויות התיקון

56.        הצדדים קבעו בהסכם מנגנון המסדיר את אחריות הקבלן המבצע לטיב העבודות, כך שהוא מטיל על האחרון את האחריות לבצע על חשבונו "תיקון של כל פגם או אי התאמה אשר יתהווה בתקופת הבדק" וכן "ישא בכל נזק אשר הוסב ישירות מתוך קיומו של הפגם או אי ההתאמה", ובלבד שהתהוות הפגם או אי ההתאמה (וכתוצאה מכך הנזק) הם תוצר של עבודה גרועה או שימוש בחומרים גרועים או מתוך הפרת ההסכם על נספחיו. לתיקון הפגם, נדרשה פנייה מקדימה של המזמינים אל הקבלן והתיקון ייעשה בסמוך לפניית המזמינים, זאת כמבואר בסעיף 10 להסכם, על סעיפי המשנה שבו, בין אם מדובר ב"תום תקופת הבדק" או "במהלך תקופת הבדק" או "לאחר תקופת הבדק", המוגדרת כשנה ותחילתה ביום סיום העבודות. מכאן, על מנת שתוטל על הקבלן אחריות, נדרשים המזמינים להוכיח קיומו של פגם, עבודה גרועה או אספקת חומר באיכות ירודה וכן קיומה של פניה לקבלן לתיקון הפגם. בענייננו לא הוכח בראיות מוצקות כי היו פניות מטעם המזמינים אל הקבלן ביחס לפגמים ועבודות לקויות, לפני הגשת התביעה על ידי הקבלן לתשלום יתרת התמורה שלה הוא טוען, דבר המחליש מגרסת המזמינים בעניין זה. מכל מקום, בחינת פריטי  הליקויים שעוגנו בחוות דעת המומחה ג'מאל מטעם המזמינים מובילה למסקנה, כי יש לדחות את מרבית טענות המזמינים בנושא הליקויים, והכל כפי שיפורט להלן.
57.        על-פי חוות הדעת המומחה ג'מאל מטעם המזמינים, חב הקבלן המבצע בפיצוי בסך 155,879 אלף ₪ בגין ליקויים בביצוע העבודות, וזאת על סמך ביקור בנכס שערך המומחה ג'מאל ביום 7.5.14, ועד לאותו מועד לא הייתה המסעדה פעילה (סע' 2 ו-5 לחוות הדעת). המומחה ג'מאל ציין בחוות דעתו כי בדק את העבודות אשר ביצע הקבלן, תוך התאמה לכתב הכמויות שבו עיין, אך הוסיף כי המזמינים מסרו לו שחלק מהציוד והעבודות סופקו ובוצעו ע"י החברה המזמינה. כנגד חוות דעת זו, הגיש הקבלן חוות דעת המומחה רונן מטעמו, אשר דחה אחד לאחד את הליקויים הנטענים ע"י המזמינים, למעט תיקון שפכטל וצבע בסך של 200 ₪ בלבד.
58.        אפתח בסקירת הליקויים שלגביהם מצאתי הצדקה לפסוק פיצוי למזמינים בגין תיקונם בסך כולל של 5,470 ₪, כפי שיפורט להלן. 
 
סעיף 8(7) לחוו"ד המומחה ג'מאל - תיקון סדק בקיר גבס בסך של 2,830 ₪; בחוות דעתו ציין המומחה ג'מאל כי נמצאו ליקויים בעבודות גבס לתקרה תלויה ובצביעה של קירות הגבס (סעיף 7(ב)). אמנם לא ציין המומחה מיקום מדויק של הסדקים, אך הוא צירף תמונות צבעוניות אשר מלמדות על סדק בגבס בשירותים (תמונה בעמ' 8). מנגד, ציין המומחה רונן בחוות דעתו כי אכן נמצא סדק בקיר גבס, אך הוא סבר כי לצורך כך דרוש תיקון שפכטל וצבע בסכום 200 ₪ ולא בסכום הנתבע ע"י המזמינים בהתאם להערכת המומחה מטעמם. 
 
בעדותו לפניי נימק המומחה ג'מאל כי לא היה מקום לפירוט יתר באשר לסדקים, בשל שטחה המצומצם יחסית של המסעדה המורכבת מאולם ומטבח  (עמ' 77 לפרט' ש' 7 ואילך). לעומת זאת, לא מצא המומחה רונן סדקים במטבח ואישר בעדותו כי קיים סדק במפגש לוחות הגבס בחדר השירותים, אך לא סיפק הסבר מדוע אין מדובר בליקוי שהקבלן המבצע אחראי לו. כן לא מצאתי בעדותו נימוק משכנע מדוע יש לפסוק את הסכום המופחת הנקוב בחוות דעתו ביחס לפריט נזק זה (עמ' 67 לפרט' ש' 31-35). יתרה מכך, עיון בתמונה הנ"ל מלמד על קיומו של סדק אנכי ובולט לעין ומכאן לא מצאתי לקבל טענת הקבלן כי מדובר בליקוי בר תיקון ע"י ביצוע תיקון שפכטל

וצבע בלבד, כמצוין בחוות דעת המומחה רונן, זאת בשים לב לפרק הזמן שחלף ממועד ביצוע העבודה הנ"ל ועד למועד בו נתגלה הליקוי האמור. בצד האמור, לאור העדר פירוט מטעם המומחה ג'מאל על אודות היקף הסדקים, מקומם המדויק וכדומה, לא מצאתי לפסוק את מלוא התיקון המבוקש. משכך, ראיתי להעמיד את סכום הפיצוי למזמינים בגין תיקון הסדקים על דרך האומדנה בסך של 1,000 ₪.
 
פריט 8(8) - ברזים בסכום של 1,000 ₪ ; בכתב הכמויות המצורף להסכם לא נמצא עיגון מפורש לאספקת ברזים (ראו סעיפים 3.1.0 עד 3.3.0 ו- 11.1.0 עד 11.1.6 לכתב הכמויות). לדעתי, יש מקום לקבל את טענת המזמינים בנושא זה, אך להעמיד את העלות בגין פריט זה על סכום פחות מהנתבע ואבהיר. לפריט זה לא מצאתי עיגון ברשימת הנזקים שפורטו ע"י המומחה ג'מאל בסע' 7 לחוות דעתו, זולת נקיבתו בסעיף 8 לחוו"ד, כאשר המומחה כלל לא נחקר בעניין הפריט האמור. ברם, בניגוד לאמור בחוות דעתו של המומחה רונן, שציין כי הקבלן לא התחייב לספק ברזים, כעולה מהתכניות-נספח א' להסכם, בעדותו לפניי הוא מסר כי בדק את כתב הכמויות וסייג את האמור בחוות דעתו, בכך שקיים חוסר בברז והעריך את עלות האספקה בסך 100 ₪ (עמ' 70 ש' 3-30). במכלול השיקולים שמניתי לעיל, ובהעדר פירוט אודות סוג הברז החסר, אני מעמידה את סכום הפיצוי לו זכאים המזמינים בפריט האמור על סך של 300 ₪.
פריט 8(13) - הרכבת אסלה סמויה בשירותים בסך של 1,350 ₪ ; פריט זה לא מאוזכר בכתב הכמויות המצורף להסכם וגם לא ברשימת הליקויים מטעם המומחה ג'מאל (סע' 7) והוא  מופיע רק בתחשיב מטעמו. לפי חוות דעת המומחה רונן, האסלה תקינה (סע' 13 לחוות הדעת). כאשר עומת בחקירתו הנגדית עם התמונה שצירף המומחה ג'מאל המלמדת על חוסר במכסה של האסלה, אישר המומחה רונן כי לאור חלוף הזמן בין שני הביקורים של המומחים במסעדה, הוא לא יכול לשלול ביצוע התיקון ע"י המזמינים, אך עמד על כך שהעלות היא בסכום של מאות שקלים בלבד. לפיכך, בהעדר ראיה באשר לעלות המכסה של האסלה, אני מעמידה את הפיצוי בגין ההרכבה ע"ס 350 ₪.
 
פריט 8(16) - נקודות תאורה דימרים ומפסק חשמל ראשי בסכום של 3,400 ₪; אי התקנת מפסק חשמל ראשי וחוסר בנקודות תאורה צוינו כלקוי ע"י המומחה ג'מאל בסעיף 7(ז) לחוות דעתו. כן ציין המומחה בפריט 8(16) לחוות דעתו כי החסר הוא בכמות של 4 דימרים ומפסק ראשי. בסעיף 16 לחוות דעתו של המומחה רונן, ציין הלה כי נקודות החשמל בוצעו בהתאם לתכנית וצירף קטע מתכנית החשמל. מעיון בכתב הכמויות (פריט 4.2.3) עולה כי הקבלן התחייב להתקין דימרים בכמות של 6 יחידות וכן התחייב להתקין מפסק חשמלי ראשי.  עוד אישר המומחה רונן בחקירתו כי הוא לא בדק את החסר בדימרים מאחר והדבר לא צוין בחוות דעת המומחה ג'מאל (עמ' 71 לפרט' ש' 10-33). מכל מקום, לנוכח העדר פירוט מטעם המומחה ג'מאל, לעומת עדותו של המומחה רונן שהודה שלא בדק פריט זה מאחר שלא העלה על דעתו שזה הליקוי אליו מתכוון המומחה ג'מאל בחוות דעתו, בשים לב לאופן ניסוח סעיף 7 (ז) לחוות דעת המומחה ג'מאל וציון חוסר ב- 4 דימרים בתחשיב שבסעיף 8 לחוות הדעת (קרי 4 מתוך 6), ובהינתן הפער בעלויות שבהן נקבו שני המומחים (50 ₪ לעומת 400 ₪ לדימר) והעדר פירוט ביחס לסוג הדימרים, אנימעמידה

את הפיצוי הגלובלי בגין פריט נזק זה בסך של 800 ₪. אשר למפסק חשמלי ראשי, מרכיב זה נדחה מחמת העדר הוכחה וממילא המומחה רונן כלל לא נחקר ביחס אליו. 
 
 
פריט 8(17) - שקע חשמלי עם כבל HDMI למקרן ול- TV בסכום של 840 ₪ ; המומחה ג'מאל ציין בסעיף 7(ז) לחוות דעתו כי מצא ליקוי ב- "שימוש בכבלים רגילים במקום HDMI " והדבר פורט גם בתחשיב מטעמו. העיון מעלה כי שני הפריטים הנ"ל צוינו בסעיפים 4.2.9 ו- 4.3.1 לכתב הכמויות. המומחה רונן ציין בחוות דעתו כי הקבלן "לא התחייב להתקין שקע חשמל למקרן", אך הוא לא התייחס לפן הנוסף של הליקוי. כאשר הוא עומת עם הסעיפים שבכתב הכמויות, אליהם הפניתי לעיל, הוא התמהמה בתשובותיו ולמעשה לא עלה בידו להפריך פריטים אלה (עמ' 70 ש' 31-36 ועמ' 70 ש' 1-9). לאור האמור, אני פוסקת פיצוי בגין פריטי הנזק הנ"ל לפי הסכום הנקוב בחוות דעת המומחה ג'מאל מטעם המזמינים בסך של 840 ₪.
 
פריט 8(26) - תיקון חורים בגבס אדום וארונות בסכום של 2,180 ₪; המומחה ג'מאל ציין בחוות דעתו, סעיף 7(ב) שבה,  כי קיימים ליקויים בעבודות גבס, תקרה תלויה ובצביעה של קירות הגבס. בסעיף 8 (26) לחוות הדעת הוא ציין, כי יש לבצע תיקון בקירות גבס אדום וארונות בעלות הנקובה לעיל. מנגד, המומחה רונן קבע בחוות דעתו כי החורים לא בוצעו ע"י הקבלן. אמנם המומחה רונן לא נחקר בעניין פריט נזק זה ואולם, האמור בחוות הדעת מטעמו ולפיה החורים לא בוצעו ע"י הקבלן, אין לו על מה לסמוך, שכן על פי כתב הכמויות, מלאכת בינוי קירות בגבס אדום הייתה חלק מההתקשרות שבין הצדדים, קרי באחריותו של הקבלן המבצע (פריט 2.1.1 לכתב הכמויות). משכך, אני פוסקת פיצוי בגין הפריט האמור לפי הסכום הקבוע בחוות דעת המומחה ג'מאל מטעם המזמינים, בסך של 2,180 ₪.
 
59.        יתר הליקויים המנויים בחוות דעת המומחה ג'מאל מטעם המזמינים ראיתי לדחות, כמפורט להלן.
פריט 8(1) לחוות דעת המומחה ג'מאל - פינוי מכולת פסולת לאתר מורשה בסכום 800 ₪; בסעיף 26 להסכם התחייב הקבלן המבצע למסור את האתר נקי ובסעיפים 1.3 ו- 1.4 לכתב הכמויות נרשם פינוי פסולת לאתר מורשה ומכולת פסולת. לאחר חקירת שני המומחים, אני בדעה כי  פריט זה דינו להידחות ודי להפנות לעדותו של המומחה ג'מאל מטעם המזמינים (עמ' 80, ש' 10-17) המלמדת כי פריט נזק זה לא נבדק על ידו כדבעי, ואין כל ראיה להימצאות מכולת פסולת באתר. 
פריט 8(2) - השלמת בינוי קירות גבס אדום בסכום 2,720 ₪ ; סעיף 2.1.1 לכתב הכמויות מסדיר את נושא בינוי קירות בגבס אדום בכמות של 115 מ"ר. פריט זה לא צוין בסעיף 7 לחוו"ד המומחה ג'מאל, אך הופיע ברשימת התחשיב מטעמו (פריט 8(2)). שני המומחים לא נחקרו באשר לפריט זה ומשכך, דינו דחייה בהעדר הוכחה.
 
פריט 8(3) - קיר תאורה נסתרת בהנמכת תקרת גבס בסכום של 5,750 ₪ ; סעיף 2.1.2 לכתב הכמויות מסדיר ביצוע הנמכת תקרת גבס עם קרניז תאורה נסתרת (תקרה צפה). לפי חוות דעת

המומחה רונן מטעם הקבלן, מדובר בתקרה צפה שבוצעה בהתאם לשינוי התכנית ע"י האדריכל, אלא שלא תוכננו שקעים לחשמל בצדדים (זולת השקעים הקיימים משני צדי התקרה). מנגד, בסעיף 7(ב) לחוו"ד המומחה ג'מאל מטעם המזמינים המתאר את מהות הנזקים, כל שנאמר הוא "ליקויים בעבודות גבס, לתקרה תלויה, ובצביעה של קירות גבס". כאשר הוא נחקר בנושא זה הסביר המומחה ג'מאל כי הוא ציין בחוות הדעת את שחסר במסעדה, היינו חוסר בגופי תאורה (עמ' 79 לפרט' ש' 30-33). לפיכך, אין בידי לפסוק פיצוי בגין פריט נזק זה.
 
פריט 8(4) - בנוי תקרת מגשים למחסן בסכום של 1,120 ₪ ; סעיף 2.1.4 לכתב הכמויות מסדיר עבודה זו בגודל של 20 מ"ר. לפי חוות דעת המומחה רונן, לא אותרו ליקויים בתקרת המגשים. דין פריט זה להידחות, מן הטעם שהוא לא צוין ברשימת הליקויים, שבסעיף 7 לחוות דעת המומחה ג'מאל, אלא רק בתחשיב מטעמו שבסעיף 8, מה גם ששני המומחים לא נשאלו בחקירה נגדית בעניין זה. 
 
פריט 8(5) - ריצוף רצפת אולם אורחים בסכום של 7,000 ₪ ;  בסעיף  2.1.8 לכתב הכמויות סיכמו הצדדים על "ריצוף חלל בארחי 80/80 אפור שחור חצי לאפטו דגם רשת כולל פחת בשטח 70 מ"ר". בחוות דעת המומחה ג'מאל מופיע פריט זה כזיכוי, אך ללא כל פירוט של מידות, מחירים, כמות וכדומה, וללא שצורף בדל של ראיה להוכחת האמור. לפי חוות דעת המומחה רונן, במקום ריצוף בוצעה יציקת בטון וזאת עפ"י דרישת האדריכל. ההפרש בין עלות יציקת הבטון לבין עלות הריצוף, במידות הרלוונטיות כאן, לא קיים. יתרה מכך, המומחה ג'מאל העיד כי לא בדק את תכנית השינויים (עמ' 80 לפרט' ש' 1-9). מכאן, לא מצאתי ביסוס למרכיב זה ודינו גם הוא להידחות.
 
פריט 8(6) - פירוק וחיפוי מחדש של קירות מטבח בסכום של 10,336 ₪ ; בסעיף 2.1.9 לכתב הכמויות צוין "חיפוי קירות באריחי לבן מבריק 20/20 (כולל פחת) בשטח 38 מ"ר". המומחה ג'מאל ציין בסעיף 7(ג) לחוות דעתו, כי חיפוי קירות באריחי קרמיקה שרוטים, לכלוך שלא ניתן לניקוי, ובחלק עם שברים, הפוגה ברוחב 5 מ"מ וסופגת לכלוך וחיפוי עמודים באבנים לקוי. לפי חוות דעת המומחה רונן, נמצאו אמנם אריחים עם פגיעות ריתוך בפינה התחתונה ומתחת לתקרה, אלא שהקבלן לא סיפק, לא הרכיב את הציוד במטבח ולא ביצע עבודות ריתוך (עמ' 69 לפרט' ועמ' 70 ש' 1-2). עיון בחוות דעת המומחה ג'מאל מעלה כי אין בה ביסוס לליקויים אלה ומקומם (ראו גם עדות המומחה ג'מאל בעמ' 77 לפרט' ש' 14-16). לאור האמור, לא מצאתי ביסוס למרכיב זה ודינו להידחות.
 
 
פריט 8(9) - בריקים לחפוי עמודים והשלמת חפוי בסכום של 4,314 ₪; על פי חוות דעת המומחה ג'מאל, "חפוי עמודים באבנים לקוי" (סע' 7(ג) סיפא). ברם, לא נמצא לליקוי זה תימוכין בתמונות שצורפו על ידו. מנגד, המומחה רונן ציין כי לא מצא ליקויים או חסר בבריקים ואף צירף תמונות להוכחת האמור. שני המומחים לא נחקרו בנושא זה, למעט בעניין כלליות האמור בסעיף 7(ג) לחוות דעת המומחה ג'מאל . משכך, לא ניתן לומר כי פריט זה בוסס על ידי המזמינים ודינו להידחות.

פריט 8(10) - נקז נירוסטה למטבח ובר בסכום של 1,400 ₪; אספקת נקז נירוסטה למטבח הוסדרה  בסעיף 3.1.1 לכתב הכמויות. המומחה ג'מאל לא פירט על אודות פריט זה, זולת הכללתו בתחשיב, והתמונה שצירף בעמ' 10 לחוות הדעת אינה מלמדת דבר. יתרה מזאת, המומחה רונן שלל בבדיקתו בעיית ניקוז בתעלות ותמך זאת בהסבר ותמונות שצירף לחוות דעתו (סע' 10). בהעדר הוכחה ע"י המזמינים, דין מרכיב זה להידחות.
 
פריט 8(11)+8(12) - הכנת נקודות מים חמים קרים וניקוז למדיח כלים בסכום של 2,600 ₪ ; התקנת דוד מים חמים ותיקון נזילה בסכום של 1,000 ₪ ; אף שהפריט שסומן  8(11) בחוות דעת המומחה ג'מאל מטעם המזמינים מעוגן בסעיף 3.1.8 לכתב הכמויות, הוא לא פורט בסעיף 7 לחוות דעת המומחה ג'מאל, המתאר את הליקויים במסעדה, ואף לא הועמד במבחן החקירה הנגדית. פריט 8(12) מוסדר בסעיף 3.1.9 לכתב הכמויות. בסעיף 7(ה) לחוות דעת המומחה ג'מאל נכתב כי "התקנת דוד מים חמים באופן מסוכן, תוך נזילת רטיבות". לשני הסעיפים לעיל, התייחס המומחה רונן בסעיף 12 לחוות דעתו, שם ציין כי הדוד ממוקם בהתאם לתכנית. סוגיה זו לא הועמדה במבחן החקירה הנגדית, משלא נחקר המומחה רונן אודותיה. לאור האמור,  דין רכיב נזק זה להידחות.
 
פריט  8(14) - התקנת ונטה כולל מפוח מתאימה לאורך המסעדה בסכום של 10,000 ₪; בסעיף 3.3.0 לכתב הכמויות צוין "נקז 4 צול לטובת וונטה ליציאת אוויר משירותים" והכמות 1, ובסעיף 9.1.3 לכתב הכמויות נרשם "יחידת וונטה לתא שירותים" בכמות 1. ברשימת הליקויים שבסעיף 7 (ו) לחוות דעת המומחה ג'מאל צוין "הרכבת וונטה בקוטר קטן שאינו מספיק לשאיפת הריחות מהשירותים". בחוות דעתו של המומחה רונן צוין, בצירוף תמונה, כי "עפ"י דרישת האדריכל, הותקנה ונטה וצינור לאורך כל המסעדה, היוצאת לחלל כללי ברחבת הכניסה" (סע' 14 לחוות הדעת). המומחה רונן נחקר בסוגיה זו והסביר כי רכיב זה לא הופיע בתכנית. כן הוא לא ידע למסור תשובה מפורשת לעניין אורך הצול שהותקן (עמ' 72 לפרט' ש' 8-18). חרף זאת, על מנת לקבל את טענת המזמינים ולפיה הונטה הורכבה באורך קצר, שומה היה על המומחה ג'מאל לציין מהו האורך המתאים ומהו האורך הקיים בפועל, אך הדבר לא נעשה על ידו. בנסיבות אלו, בשים לב לאורך שצוין בכתב הכמויות (4 צול) ובהעדר ראיות מטעם המזמינים לעניין האורך הנכון לעומת הקיים, לא ניתן לקבל את טענתם לעניין הרכבת ונטה באורך קצר שאינו מספיק לשאיפת הריחות מהשירותים, ודין טענה זו דחייה.
פריט 8(15) - שקעים מוגני מים ונקודות תקשורת רשת בסכום של 2,940 ₪; בחוות דעתו של המומחה ג'מאל הוגדר "חוסר שקעים", כליקוי, כמפורט בסעיף 7(ז) לחוות הדעת ובסעיף התחשיב צוינה שחסרים 8 שקעים ו-5 נקודות תקשורת. על פי כתב הכמויות, הוסכם על התקנת שקעים מוגני מים, כאמור בסעיפים 4.1.2 (מטבח) ו- 4.1.4 (מחסן) בכמות של 9 ו- 5 יח' בהתאמה, ושקעים אחרים כמפורט בסעיף 4 לכתב הכמויות. בחוות דעתו של המומחה רונן צוין כי כל השקעים מוגני מים והוא אף צירף תמונות מהמטבח. בעדותו לפניי הדגיש המומחה רונן כי אין תיאור של הליקוי האמור, משלא הצביע המומחה ג'מאל אילו נקודות חסרות והיכן, וחרף זאת הוא בעצמו בדק את הטענה ובחן האם נקודות חסרות (עמ' 67 לפרט' ש' 6-17). המומחה רונן לא נחקר במישרין על אודות החסר בשקעים, זולת מה שציינתי לעיל, ובהעדר כל פירוט על אודות

החסר בשקעים ומיקומם, וכך גם לעניין נקודות התקשורת, לא ניתן להסתפק באמור בחוות דעת המומחה ג'מאל ואין מקום לפסוק פיצוי בגין רכיב נזק זה.
 
פריט 8(22) - יחידות מזוג אויר ופתח למזגן במטבח בסכום של 4,000 ₪; בחוות דעתו של המומחה ג'מאל צוין בסעיף 7(י) "מערכת מזוג אויר לקויה, למרות השימוש במזגנים עם הספק של 2*5 כ"ס" ובתחשיב מטעמו נאמדה עלות יחידות מזוג אויר בסכום 3000 ₪ ופתח למזגן במטבח בסכום של 1000 ₪. עיון בכתב הכמויות, סעיפים 9.1.0-9.1.2, מעלה כי התחייבות הקבלן הייתה ל-2 יחידות מיזוג אוויר 5 כ"ס של אלקטרה. מעיון בחוות דעת המומחה רונן עולה, כי הוא ציין שהמזגן הותקן (סעיף 22 לחוות הדעת). שני המומחים לא נחקרו בעניין המזגנים, ולפיכך דין רכיב נזק זה להידחות. 
 
פריט 8(25) - פירוק והרכבה של מערכת ספרינקולים בסכום של 1,500 ₪; עפ"י סעיף 7(יב) לחוות דעת המומחה ג'מאל, "התקנת מערכת הספרינקולים לקויה", עלויות פירוקה והרכבתה הן כמצוין לעיל. מנגד, לפי חוות דעת המומחה רונן, נמצא כי מערכת ספרינקלרים בוצעה. המומחה רונן לא נחקר על רכיב נזק זה, ומנגד כאשר נחקר המומחה ג'מאל מדוע לא ציין בחוות דעתו מהות הליקוי בספרינקולים, הלה הסביר כי כוונתו הייתה שהם לא היו במקום, קרי לא הותקנו כלל (עמ' 79 לפרט' ש' 17-23). בנסיבות אלו, אין מקום לפסוק פיצוי בגין רכיב זה בשים לב לאופן שבו פורט הליקוי ע"י מומחה ג'מאל מטעם המזמינים.
 
פריט 8(27) - אריחי קרמיקה לרצפת מטבח ושירותים בסכום של 2,595 ₪; בהתאם לסעיף 7(ג) לחוות דעת המומחה ג'מאל, "חיפוי קירות באריחי קרמיקה שרוטים, ולכלוך שלא ניתן לניקוי, ובחלקו עם שברים, כאשר הפוגה ברוחב 5 מ"מ וסופגת לכלוך ...". לשיטתו, ליקוי זה מצריך ביצוע החלפת אריחי קרמיקה לרצפות המטבח והשירותים. בחוות דעתו שלל המומחה רונן קיומו של ליקוי בריצוף, ולדידו לא נצפו פגמים או שברים במרצפות. המומחה רונן לא נחקר בעניין זה ובהעדר ראייה להוכחת הליקוי האמור, לא ניתן לפסוק למזמינים פיצוי בגינו. 
60.        לסיכום האמור עד כה - הקבלן חב בתשלום סך של 10,300 ₪ בגין פריטים ועבודות שלא סופקו, בניגוד להסכם. כן הוא חייב בתשלום פיצוי בסך של 5,470 ₪ בגין תיקון ליקויים בעבודות. סך הפיצוי אשר חייב הקבלן למזמינים הוא - 15,770 ₪.
 
61.        על האמור אוסיף, כי לא עלה בידי המזמינים להוכיח זכאותם לפיצוי בגין אובדן רווחים (בסכום 120 אלף ₪) או בגין הכנסה משכר (בסכום של 120 אלף ₪). שכן, טענותיהם בעניינים אלה לא אוששו בראיות המלמדות על אובדן רווחים והכנסה, וכל שצורף על ידם היה תכנית עסקית של המסעדה, שאין בה כדי להוות הוכחה לנזק הנטען שהאחריות בגינו מיוחסת לקבלן. מדובר בתכנית עסקית, כשמה היא, שהוזמנה לפני ביצוע העבודות, המוגשת שלא באמצעות עורכה, ובלא שצורפו דוחות רווח והפסד של המסעדה. עוד נמצא כי הליקויים שהוכחו הם בסכום הפחות בהרבה מן הנטען על ידי המזמינים, דבר המחליש ממידת האחריות שיש להטיל על הקבלן בנסיבות העניין לאובדן רווח והכנסה כנטען. למסקנה זהה הגעתי גם ביחס לטענת המזמינים לנזקים בגין עיכוב במסירת העבודה (בסכום 54 אלף ₪) ופיצוי עבור חודשי שכירות (בסכום כ-92

אלף ₪), אשר נטענו בעלמא ובלא שנתמכו בראיה כלשהיא (ראו עדות מחמוד בעמ' 37 ש' 5 ואילך ובעמ' 38 ש' 1-14).
 
האם הצדדים הגיעו להסדר פשרה מחייב בסיוע הנתבע מס' 4 לפיו פרעו את החוב לקבלן
 
62.        מחומר הראיות שהובא לפניי עולה, כי לאחר הגשת התביעה של הקבלן היו בין הצדדים מגעים בניסיון להגיע להסדר פשרה מחוץ לכותלי בית המשפט. מגעים אלו התנהלו באמצעות רחאל (הנתבע 4) עוד לפני שהוגשו כתבי ההגנה והתביעה שכנגד. לפיכך, נשאלת השאלה האם דין גרסת המזמינים ולפיה הם פרעו את מלוא החוב בגין השיקים שהיו בחזקת הקבלן והועברו על ידי האחרון לרחאל ולאחר מכן לידי המזמינים, להתקבל?
 
63.        אקדים ואומר כי לאחר ששקלת את טיעוני הצדדים, אני נותנת אמון בגרסת הקבלן ולפיה הסדר הפשרה לא קוים, כאשר מצאתי בעדויות המזמינים ורחאל פרכות ממשיות השומטות את הקרקע מתחת לגרסתם בדבר ההסדר והעברת הכספים על פיו, ואבהיר.  
 
64.        אין חולק כי המגעים שניהלו הצדדים ביניהם לא עוגנו במסמך בכתב, אך הצדדים מסכימים כי הקבלן העביר שיקים שמסרו לו המזמינים עפ"י ההסכם, לידיו של רחאל. המחלוקת בין הצדדים נוגעת, בין היתר, לנסיבות האופפות את התנהלותו של רחאל במסגרת פועלו כמגשר בין הצדדים במטרה להביא לסיום המחלוקות ביניהם. לטענת הקבלן, רחאל הוציא את השיקים מידיו במרמה ותוך הצגת מצג כוזב והעביר את השיקים למזמינים ללא הרשאה, וזאת לאחר שרחאל הודיע לעאהד כי הגיע עם המזמנים לכדי הסדר לפריסת תשלומים (ולא במזומן)- הסדר שנדחה בדתי ידיים על ידי הקבלן, באמצעות אביו, אשר ביקש לקבל לידיו את השיקים בחזרה ואף ייחס לנתבעים יחדיו רקימת עסקה בקנוניה מאחורי גבו, בכך שלטענתו הסיכום היה כאמור תשלום במזומן ולא בתשלומים נדחים (סעיפים 19-27 לכתב התביעה).
 
מנגד, טוענים המזמינים כי בינם לבין רחאל לא הייתה היכרות מוקדמת ומי שהביא את רחאל, כמפשר בין הצדדים, היה דווקא עאהד, אביו של הקבלן, ורחאל אף פעל כנציג מטעמו. לדידם, בין הצדדים הושג הסדר פשרה ובמסגרתו  הם שילמו לרחאל את הכספים המגיעים לקבלן ובתמורה לכך הם קיבלו לידיהם את השיקים בחזרה, כנגד תשלום תמורתם עפ"י ההסדר, ועד לאותו מועד הם לא קיבלו הודעה בדבר ביטול ההסדר, לא כל שכן, על כך שרחאל חדל מלשמש כנציג מטעם הקבלן ואביו עאהד.
 
65.        אל מול גרסאות אלו, טוען רחאל כי הוא פעל כמגשר בשליחות של עאהד, אביו של הקבלן. אשר לפגישות והכספים שהועברו, הוא טוען כי הוא שימש רק "צינור" להעברת הכספים, אשר נמסרו במעמד הפגישה לעאהד, בנוכחות המזמינים וצדדי ג' אחרים, ורק לאחר העברת הכספים כאמור, החזיר עאהד את כל השיקים למזמינים (למעט שיק אחד שהיה בחזקת צד ג' תוך מתן הבטחה להשבתו). לגרסתו, בינו לבין התובע לא הייתה היכרות מוקדמת, הם מעולם לא נפגשו, כפי שגם בינו לבין המזמינים לא הייתה כל היכרות, עד לאותה פגישה.  

66.        חלקו של רחאל בהשגת הסדר הפשרה ומימושו, פורט בהרחבה בתצהיר עדות מטעמו, ועיקרו בכך שכיום הוא אינו אוחז בשיקים, בניגוד לטענת הקבלן. לדידו, במעמד הפגישה, עאהד קיבל לידיו 98,400 ₪ כלהלן: 41,400 ₪ במזומן. היתרה ב- 5 שיקים דחויים ע"ס 11,400 ₪, כל אחד.
 
67.        כאמור לעיל, מצאתי לדחות את גרסת המזמינים ורחאל ולמסקנה זו הגעתי על יסוד הנימוקים שיובאו כאן.
 
68.        ראשית - גרסתם של המזמנים בדבר קיומו של הסכם פשרה (בעל פה) עם הקבלן, באמצעות אביו עאהד, כלל לא הועלתה בהזדמנות הראשונה והיא נמסרה כגרסה מתפתחת עם התקדמות ההליך, ואבהיר.
 
69.        כנתוני רקע, אציין כי כתב התביעה המקורי מטעם הקבלן הוגש ביום 27.4.14 ובו ביום הוגשה גם בקשה להטלת עיקולים זמניים במעמד צד אחד, וצווי עיקול ניתנו במועד הגשת הבקשה. ביום 14.5.14 הגישו המזמינים בקשה לביטול צווי העיקול ומעיון בה עולה כי בגדר בקשה זו לא העלו המזמינים כל טענה בדבר קיומו של הסדר פשרה, אשר מכוחו נמסרה לקבלן יתרת התמורה לה הוא טוען. דיון בבקשה לביטול צווי העיקול התקיים ביום 22.5.14 ובו הגיעו הצדדים להבנות באשר להמשך ניהול ההליך, וביניהן צמצום צווי העיקול ובחינת האפשרות להפניית ההליך לבורר. בתקופה שבין 22.5.14 עד 29.5.14 התעוררו בין הצדדים מחלוקות על אודות מהות ההסכמה בדיון האמור בנוגע להעברת ההליך לבורר. ביום 29.5.14 הגישו ב"כ המזמינים דאז, עו"ד נידאל עואודה, הודעה על שחרורו מייצוגם ועמה בקשה להארכת מועד להגשת כתב הגנה מפני התביעה המקורית. רק בשלב זה, בסע' 5 להודעה, ציין עו"ד עואודה כי"לח"מ נמסר מפי הנתבעים כי, הצדדים עצמם, במעורבות צדדי ג', נמצאים בהליכי מו"מ מתקדם ואף הגיעו להסכמות ביחס לחלק מהמחלוקות, דבר שאף עשוי להשפיע על אופן המשך ניהול ההליכים בתיק זה". המזמינים הגישו כתב הגנה ביום 15.6.14 ובו הודיעו לראשונה, במסגרת סעיף 13 לכתב ההגנה, על קיומו של הסדר פשרה, אלא שגם אז גרסה זו הייתה רוויה בפרכות, כפי שעוד יבואר בהמשך. 
 
70.        בסעיף 12 לכתב ההגנה טענו המזמינים כי "... לאחרונה פנה אליהם צד ג' בשם רחאל מחמוד... וטען כי הינו מחזיק בשקים המשוכים מחשבונה של הנתבעת 3 אשר הגיעו לידו מהתובע או מי מטעמו ומבקש לקבל את תמורתם מהנתבעים". בסעיף 13 לכתב ההגנה הוסיפו המזמינים וטענו כי "לאחר דין ודברים עם צד ג', ולאחר לחצים, אילוצים והתערבות ... נאלצו הנתבעים מ'בלית ברירה' ומבלי שהדבר יהווה הודאה מפיהם בדבר חובם לתובע ו/או למי מטעמו ו/או לצדדי ג' כלשהם, לשלם בשנית לצד ג' סכום השווה לסכום השקים נשוא התביעה, ובתמורה לקבלת השקים נשוא התביעה לידם, באופן הבא: סך של 41,400 ₪ במזומן ואת היתרה ב 5 שיקים דחויים כ"א על סך 11,400 ₪ ובסך הכל 98,400 ₪". כנספח לכתב ההגנה הנ"ל, צירפו המזמינים תצהיר מטעם רחאל שאושר ע"י עו"ד ביום 6.6.14 (להלן - "תצהיר רחאל הראשון"). הגרסה הראשונה על פי תצהיר זה הייתה, כי כבר ביום 27.4.14 - להזכיר שזהו היום שבו הוגשה התביעה עמה נכרכה הבקשה לצו עיקול זמני וניתן צו עיקול במעמד צד אחד - קיבל

רחאל מהמזמינים סכום של 98 אלף ₪ בגין שיקים שהיו בחזקתו, בהיותו צד ג' ומחזיק כשורה בשיקים, והוא קיבל חלק במזומן והיתרה בהמחאות בנקאיות כמפורט שם, ומשכך הוחזרו על ידו שבעת השיקים למזמינים, ובכך למעשה סילקו המזמינים את החוב בגין אותם שיקים לקבלן.
 
71.        עינינו הרואות, גרסה ראשונה זו לוקה בסתירה פנימית מהותית, כך שלפי גרסת רחאל הוא קיבל מהמזמינים את יתרת התמורה המגיעה לקבלן, חלקה במזומן וחלקה בהמחאות, וזאת כבר ביום 27.4.14, קרי כבר מתחילתו של ההליך, ומכאן שאי העלאת גרסה בדבר תשלום החוב מכוח הסכם הפשרה, במעמד הגשת הבקשה לביטול צווי עיקול זמניים, אינה הגיונית.
 
72.        עוד יצוין כי ביום 2.2.15 הגיש הקבלן בקשה לתיקון כתב התביעה בדרך של צירוף רחאל כנתבע נוסף. לבקשה זו נעתרתי בדיון מיום 5.2.15. באותו דיון, עתרו המזמינים, לראשונה, בחלוף כמעט שנה לאחר פתיחת ההליך נגדם, בבקשה להגיש תביעה שכנגד, בגין ראשי הנזק השונים להם הם טוענים כעת. כתב תביעה מתוקן הוגש ביום 2.3.15 וביום 27.4.15 הוגשה התביעה שכנגד.
73.        אוסיף ואציין כי לא ראיתי לקבל את גרסת המזמינים לעניין מועד הפגישה. לפי עדות עאהד (עמ' 21 ש' 20 ואילך) הפגישה התקיימה לפני חודש מרץ 2014. מנגד, הסביר מחמוד בעדותו שביטול צווי העיקול היה לפני הפגישה, וזו הסיבה שבשלה לא מסרו המזמינים גרסתם באשר לאותה פגישה כבר במועד הגשת הבקשה לצווי עיקול זמניים (עדות מחמוד בעמ' 38-39 לפרט'). בהמשך עדותו, אישר מחמוד  שהפגישה התרחשה לפני יום 6.6.14, בעוד שבעדותו של ח'אלד נמסרה גרסה בלתי סדורה לעניין מועד עריכת הפגישה, וממנה משתמע כי היא התקיימה במועד שבו ביצע הקבלן את העבודות במסעדה (עדות ח'אלד בעמ' 53 לפרט' ש' 8-11). נגלה כי המזמנים נמנעים במתכוון מלמסור גרסה רהוטה סדורה ומדויקת באשר למועד שבו נערכה הפגישה שבה הושג הסדר הפשרה. כנגד גרסאות אלו, מסר רחאל כי הפגישה התקיימה בחודש אפריל 2014, קרי לפני הגשת הבקשה לביטול צווי העיקול הזמניים שהגישו המזמינים כאמור בחודש מאי 2014.
 
74.        זאת ועוד, עיון בבקשה לביטול צווי העיקול הזמניים (מיום 14.5.14) ופרוטוקול הדיון שנערך ביום 22.5.14 מעלים כי באותו שלב, טענת ההגנה של המזמינים הייתה שהם אינם חייבים כספים לקבלן, מבלי שטענו דבר וחצי דבר ביחס להסדר הפשרה שביסוד 'טענת פרעתי'. גרסת המזמינים לגבי לאותו הסדר פשרה בעל פה, שמכוחו הם טוענים טענת 'פרעתי', נולדה רק בשלב מאוחר יותר, עם הגשת כתב ההגנה והתביעה שכנגד מטעמם, ובאותו שלב שחררו המזמינים מייצוג את עורך הדין שייצג אותם באותה עת (ראו עדות מחמוד לעניין נסיבות החלפת הייצוג בעמ' 39 לפרט' ש' 21 ובעמ' 40 לפרט').
 
75.        שנית- עאהד אישר בעדותו לפניי כי הוא אכן פנה לרחאל בבקשה לסייע לו בפתרון המחלוקת בין בנו לבין המזמינים. כן הוסיף כי הוא מסר לרחאל חלק מהשיקים, כאשר בידיו נותרו 3-4 שיקים, ואילו יתר השיקים ( 7 במספר) הוא מסר למזמינים (עמ' 17 לפרט' ש' 30-36 ועמ' 18 ש' 1-5). עוד העיד עאהד כי הוא נפגש עם רחאל פעם אחת ובמעמד פגישה זו הוסכם

ביניהם על מתווה לפתרון הסכסוך עם המזמינים, אלא שיום למחרת הודיע עאהד לרחאל כי ההסכם אינו מקובל עליו וביקש שהשיקים שנמסרו, יוחזרו לידיו (עמ' 18 לפרט' ש' 14 ואילך).
 
76.        במעמד חקירתו הנגדית, חזר עאהד על טענתו שבתצהיר עדותו בדבר מעשה הקנוניה שרקמו המזמינים עם רחאל על מנת להונות אותו. לגרסה זו מצאתי אישוש דווקא בעדויות המזמינים ורחאל עצמם. עאהד מסר בעדותו כי עיקר הפרת מתווה הפשרה מתבטא בכך, שהמזמינים מסרו שיקים, ולא כסף מזומן, בניגוד למה שסוכם בין הצדדים, ומשכך הודיע להם עאהד על רצונו לקבל בחזרה את השיקים שמסר לרחאל. עאהד הדגיש בעדותו כי מעשה המרמה התבטא בכך, שלא הועברו לידיו כספים במזומן וכי השיקים שמסר לרחאל הועברו לידיהם של המזמינים, ללא הרשאה או הסכמה מצדו, וכדבריו "אני מסרתי לו את הצ'יקים הוא היה צריך לקבל את הכסף ולהעביר את הצ'יקים בחזרה ולחתום על הסכם ביטול התביעה זה היה התנאים" וכי ההסכם היה ש- "משלמים 140,000 ₪ במזומן" (ראו מלוא עדותו של עאהד בעמ' 20 לפרט'). עוד הסביר עאהד בעדותו כי מסר את השיקים כבר באותה פגישה ראשונה וכי באותה עת לא היה ברשות המזמינים כסף מזומן, ולכן ניתנה להם שהות לארגן את הכסף, יום למחרת.
 
77.        הגם שהתנהגותו של עאהד, שמסר את השיקים בטרם קיבל לידיו את הכסף במזומן, היא בעייתית, אין בה לבדה כדי לשלול את גרסתו, משום שמדובר בשיקים אשר ניתן לקיים מעקב אחר כל פעולה ושימוש בהם (ראו עדות עאהד בעמ' 21 לפרט'). עאהד העיד כי הוא הודיע למזמינים על ביטול ההסדר, וכן ביקש מרחאל שישיב לו את השיקים שמסר לו, אלא שרחאל לא השיב את השיקים באמתלות שונות. כן הוא הכחיש כי לידיו נמסרו הכספים במעמד הפגישה הראשונה, קרי במקביל למסירת השיקים (ראו עדות עאהד בעמ' 22 לפרט').
 
78.        שלישית- בעדויות ההגנה ביחס להסכם הפשרה מצאתי סתירות של ממש הפוגמות  במהימנותם. עאהד העיד כי הוסכם שהתשלום שיועבר אליו יהיה במזומן ולא בשיקים, ומשלא כיבדו המזמינים סיכום זה, הוא הודיע על ביטול ההסכם. מחמוד נשאל בחקירה נגדית בקשר להסכם הפשרה והלה העיד כי "הוסכם שהוא מחזיר לנו את השיקים ואנו משלמים לו 98,000 ₪למחרת והוא מחזיר לנו את השטרות. למחרת חזרנו לרחאל בנוכחות עומרי, אבא של השותף שלי, השותף שלי, סייף והבן של רחאל והוא קיבל את הכסף ואת השיקים והוא מסר שהוא מסר לו את הכסף מזומן. היה הסכם והוא מבטל את התביעה" (הדגשה הוספה - ש.נ.). ברם, מחמוד לא ידע לתת הסבר כיצד גרסה מאוחרת זו מתיישבת עם גרסתו הקודמת, ולפיה הסדר הפשרה היה לאחר הבקשה לביטול צווי העיקול הזמניים והדיון בה (ראו מלוא עדות מחמוד בעמ' 38 לפרט' ש' 14-35). חרף סתירה זו, המשיך מחמוד לדבוק בגרסה כי הסדר הפשרה היה אחרי ביטול צווי העיקול (ראו עדות מחמוד בעמ' 39 לפרט' ש' 1-26). מחמוד העיד בפניי כי הכסף נמסר בפגישה השנייה וכי  חאלד מסר את הכסף והשיקים לרחאל (עדות מחמוד בעמ' 41 לפרט' ש' 24-36), ורחאל בתורו מסר אותם לעאהד, וכי זה האחרון ספר את הכסף בעצמו והבטיח כי הוא ישיב לידיהם את שלושת השיקים שנותרו בידי צדדי ג'.
 
79.        אלא, שלפתע חלה תפנית בגרסת ההגנה והמזמינים העלו גרסה חדשה במעמד החקירה הנגדית ולפיה: "מי שקיבל את הציקים זה רחאל כי הוא העביר לו כסף במזומן ... אחרי שמסרנו

את הכסף הוא החזיר לנו את השיקים", וזו הסיבה שבגללה הם לא החתימו את הקבלן על אישור המתעד את דבר קבלת הכספים, על מנת לבטל את התביעה שהייתה תלויה ועומדת באותה עת (ראו עדות מחמוד בעמ' 41-43 לפרט').
 
 
80.        רביעית- סתירה מהותית נוספת מצאתי בעדויות ההגנה הנוגעת לשאלה, האם הועבר מלוא הכסף במזומן ומה חלקו של רחאל בסיפור של תשלום התמורה לעאהד. מהעדויות עלה לראשונה כי לרחאל היה תפקיד נוסף ולפיו הוא פעל להחלפת השיקים, שעל פי הנטען, מסרו המזמינים לרחאל, על מנת להעבירם לעאהד ולהביא לסילוק יתרת התמורה החוזית. לגרסה זו, ולפיה רחאל החליף עבור המזמינים את סכום השיקים ע"ס 57 אלף ₪, בכסף מזומן, לא נמצא כל עיגון קודם לשלב דיון ההוכחות שבתיק (ראו בהרחבה עדות מחמוד בעמ' 44 לפרט').
 
81.        עינינו הרואות, עדויות המזמינים היו רוויות סתירות מהותיות וממשיות  ואלו מצויות לא רק ביחס לדבר קיומה של הפגישה שבה הושג הסכם הפשרה ומועדה, אלא גם ביחס למנגנון התשלום הנטען, כאשר עלה מהעדויות כי רחאל שימש עבור המזמינים כמלווה של סכום כסף בגובה השיקים, כשלא היה בידם כיסוי מזומנים (בעניין זה ראו גם עדותו של ח'אלד בעמ' 46 לפרט' לעומת האמור בעדותו בעמ' 54 לפרט', שם הוא מציין כי רחאל החליף את השיקים במזומן).
 
82.        התפנית שחלה מהגרסה הראשונה בדבר מסירת מלוא התמורה בשני אמצעים, חלק בשיקים וחלק במזומן, לגרסה המאוחרת ולפיה כל התמורה שולמה במזומן, משום שהייתה 'תחנת ביניים', ובה רחאל החליף את השיקים עבור המזמינים, לכספי מזומן, כך שמלוא הסכום שהועבר לקבלן היה במזומן, אינה אלא שינוי חזית אסורה שאין להתירה והיא משליכה על מהימנות גרסת ההגנה.
 
83.        חמישית- מעבר לכל האמור  עד כה יצוין, כי גרסת ההגנה ולפיה התשלום שבוצע לאותו צד שלישי, כתשלום כפול, נעשה תוך הפעלת לחץ עליהם, גם היא דינה להידחות, משלא עמדה במבחן החקירה הנגדית (ראו עדות ח'אלד בעמ' 47 לפרט').
 
84.        ששית- הגרסה החדשה ולפיה החליף רחאל את השיקים בכסף מזומן לא היה כל זכר  בתצהיר עדותו של רחאל, לא בראשון וגם לא בתצהיר השני. סיפור המעשה, לפי גרסת רחאל, שנמסרה לאחר שצורף כאמור כנתבע נוסף בהליך, הוא שהתקיימו בין הצדדים שתי פגישות שבהן הוא שימש כמתווך. בראשונה סוכם, כי המזמינים ישלמו לקבלן סך של 98 אלף ש"ח תמורת החזרת השיקים המוחזקים בידיו. בפגישה השנייה נמסרו הכספים לעאהד והוא החזיר את השיקים למזמינים. רחאל הצהיר כי חלקו התמצה בתיווך האמור בין הצדדים. יודגש כי גרסה זו, להבדיל מהגרסה המופיעה בתצהיר עדותו הקודם, אינו עושה הבחנה בין תשלום במזומן לבין תשלום בשיקים, ואין בה כל טענה כי רחאל המיר את השיקים במזומן עבור המזמינים.

85.        רק כאשר נחקר בחקירה נגדית מסר רחאל לראשונה (עמ' 57 לפרט' ש' 23 ואילך) כי הוא המיר את השיקים שנמסרו לו למזומנים ומסר את מלוא הסכום בכסף מזומן לעאהד (ראו מלוא עדותו של רחאל בעמ' 58-59 ובעמ' 60 לפרט' ש' 14-23). מעדות זו עולה חיזוק נוסף לגרסת הקבלן ולפיה הסיכום היה תשלום מלוא התמורה במזומן, ולא באמצעות שיקים. אולם, לא ניתן לקבל את חלקה השני של העדות, משום שמדובר בגרסה "כבושה" שנולדה לאוויר רק במעמד החקירה הנגדית ולא קודם לכן. ויודגש, כי הפירוט לעניין מנגנון התשלום היה מהותי בנסיבות העניין, כך שאי  הבאתו במסגרת תצהירי העדות של המזמינים ורחאל פוגע עד מאוד במהימנות שניתן לייחס לגרסה שנמסרה מפיהם. 
 
86.        שביעית- ההסבר שנתנו המזמינים באשר להעדרו של הסכם בכתב המאשר את העברת מלוא הכסף במזומן לעאהד כלל אינו משכנע (עמ' 47 ש' 31-32 ועמ' 48 לפרט'). כך גם הנימוק שנתן רחאל להעדרו של מסמך בכתב המתעד את הסכם הפשרה בין הצדדים, אינו יכול להתקבל (עמ' 56 ש' 1-19). הדברים יפים גם ביחס לאי מסירת הודעה לתיק ביהמ"ש על הגעה להסדר הפשרה ועתירה לסגירת התיק מכוחו ונוכח סילוק החוב מושא התביעה העיקרית. 
 
87.        שמינית- לפי קו ההגנה של הנתבעים, בידיו של עאהד נותרו 3 שיקים שהוא היה אמור להשיבם למזמינים, כחלק מהסדר הפשרה. לעת הזו, אין כל פירוט על אודות מספרי השיקים, סכום השיקים, כיצד והאם הם נכללו במסגרת ההתחשבנות בין הצדדים. יתרה מזאת, חרף גרסתו של רחאל ולפיה עם מסירת סכום הפשרה במזומן, סולק במלואו חוב המזמינים כלפי הקבלן, הרי בפועל אין בפיו של רחאל כל הסבר משכנע מדוע נותרו השיקים הללו בחזקת צדד ג' (עמ' 59 לפרוט' ש' 35-36 ועמ' 60 ש' 1-13).
 
88.        תשיעית- הטענה ולפיה היה בין הצדדים הסדר פשרה לתשלום יתרת התמורה החוזית, סותרת מניה וביה את גרסת המזמינים כי הקבלן לא ביצע את כל העבודות מושא ההסכם. כאשר נחקר ח'אלד על אודות סתירה זו, הוא לא ידע לתת הסבר ענייני (עמ' 49 לפרט' ש' 9-12). 
 
89.        עשירית- מהעדויות עולה כי במעמד הפגישות שבהן הושג הסכם הפשרה בין הצדדים נכחו אנשים נוספים מטעם המזמינים ורחאל, אלא שהם לא הובאו למתן עדות בביהמ"ש. נוסף על כך,  רחאל מסר כי הוא קיבל מעאהד שכר טרחה במזומן עבור התיווך בינו לבין המזמינים. ברם, לא טרח רחאל להציג ראיה לאישוש טענה זו (עמ' 57 לפרט' ש' 7-22).
 
90.        סיכום על האמור עד כה- משום כל הטעמים שמניתי לעיל, דין גרסת המזמינים ולפיה הם שילמו לקבלן את יתרת התמורה ההסכמית, להידחות.
 
התוצאה
 
91.        סיכום כלל ההתחשבנות בין הצדדים בקשר להסכם מושא התביעות הוא כלהלן:
 
הקבלן זכאי לתמורה כספית מכוח ההסכם ע"ס 260,000 ₪.

כן הוא זכאי לתמורה בגין תוספת עבודה (נספח ג' להסכם) בסך 20,000 ₪.
 
עוד זכאי הקבלן לתשלום מע"מ על התמורה החוזית בסך 47,600 ₪.   
 
נוסף על כך הוא זכאי לסך של 200 ₪ בגין עבודות נוספות (לאחר קיזוז), כאמור בסעיף 51 לפסק הדין.
 
מתוך הסכומים הנ"ל יש לנכות סך של 156,200 ₪ ששילמו המזמינים קודם להגשת התביעה.
 
כן יש לנכות סך נוסף של 34,200 ₪ בגין המע"מ ששולם לאחר שהוטל עיקול (פרט' 05.02.2015).
 
יתרת החוב המתקבלת, שחבים המזמינים לקבלן, עומדת ע"ס של 137,400 ₪.
 
הקבלן חב למזמינים סך של 15,770 ₪  בגין פריטים ועובדות שלא סופקו, בניגוד להסכם, וכן בגין ליקויים בעבודות, כאמור בסעיף 60 לפסק הדין.
 
לפיכך, המזמינים נותרו חייבים לקבלן סך של 121,630 ₪.
 
סוף דבר
 
92.        אני מורה על קבלת שתי התביעות ההדדיות, באופן חלקי בלבד.
 
א)         אני מחייבת את הנתבעים 1-3, ביחד ולחוד, לשלם לתובע סך של 137,400 ₪, בתוספת הפרשי הצמדה וריבית כחוק מיום הגשת התביעה (27.4.14) ועד מועד התשלום המלא בפועל.
 
ב)         כמו כן, אני מחייבת את הנתבעים, ביחד ולחוד, לשלם לתובע הוצאות משפט בגין החזר אגרה יחסי, וכן שכ"ט עו"ד בסך כולל של 17,000 ₪. 
 
ג)          אני מחייבת את הנתבע שכנגד לשלם לתובעים שכנגד סך של 15,770 ₪, בתוספת הפרשי הצמדה וריבית כדין מיום הגשת התביעה שכנגד (19.11.2015) ועד מועד התשלום המלא בפועל.
 
ד)         כמו כן, אני מחייבת את הנתבע שכנגד, לשלם לתובעים שכנגד הוצאות משפט בגין החזר אגרה יחסי, וכן שכ"ט עו"ד בסך כולל של 4,500 ₪.
 
93.        הסכומים הנ"ל ישולמו תוך 30 יום מיום המצאת פסק הדין, שאם לא כן, יישאו הפרשי הצמדה וריבית כדין החל מהיום ועד התשלום המלא בפועל.

94.        לאור צו הכינוס שניתן כנגד הנתבע 4 במסגרת תיק פש"ר 24257-02-18 (מחוזי נצרת), אני מורה על מחיקת התביעה נגדו. לאור עיתוי הבאת דבר צו הכינוס לידיעת ביהמ"ש, איני פוסקת לנתבע 4 הוצאות.
 
95.        המזכירות תמציא העתק פסק הדין לצדדים.
5129371
54678313ניתן היום,  ג' טבת תש"פ, 31 דצמבר 2019, בהעדר הצדדים.                                                                                               

